Malaria zoonotik ancaman baharu di Malaysia

Malaysia sedang menghadapi ancaman baharu yang serius dalam jangkitan malaria iaitu peningkatan jangkitan malaria zoonotik, kata Menteri Kesihatan Khairy Jamaluddin.

Menteri Kesihatan Khairy Jamaluddin berkata jangkitan malaria zoonotik di Malaysia telah meningkat dengan drastik dari 376 kes pada 2008 kepada 3,575 kes pada 2021 dan telah muncul sebagai penyebab utama kematian malaria di Malaysia sejak 2017.

“Selain jangkitan malaria manusia, Malaysia turut menghadapi ancaman baru yang lebih besar iaitu peningkatan jangkitan malaria zoonotik yang disebabkan oleh parasit Plasmodium knowlesi.

“Ia ditularkan dari haiwan (beruk/kera) yang merupakan perumah semula jadi bagi parasit ini kepada manusia melalui gigitan nyamuk Anopheles sp. Berbeza dengan malaria manusia, penularan jangkitan malaria zoonotik kerap berlaku di luar rumah,” katanya dalam kenyataan sempena sambutan Hari Malaria Peringkat Kebangsaan hari ini.

Katanya peningkatan kes adalah disebabkan oleh pembukaan tanah yang pesat untuk aktiviti perladangan yang menyebabkan peningkatan pendedahan manusia kepada haiwan perumah semula jadi malaria zoonotik, lapor Bernama.

“Pada masa ini, rawatan malaria sedia ada berkesan untuk malaria zoonotik. Cabaran Kementerian Kesihatan (KKM) dalam menangani jangkitan ini adalah ketiadaan kaedah kawalan vektor yang berkesan bagi membendung penularan di luar rumah.

“Jika seseorang bergejala demam dan mempunyai sejarah masuk ke kawasan berisiko malaria atau baru pulang dari negara endemik malaria perlu segera mendapat rawatan di fasiliti kesihatan. Pekerja yang terlibat dalam sektor perladangan dan perhutanan pula perlu menjalani saringan malaria secara berkala,” katanya.

Sementara itu, Khairy memaklumkan Malaysia telah berjaya mencapai sifar jangkitan tempatan malaria manusia untuk tahun keempat berturut-turut bermula 2018 hingga 2021.

Kejayaan tersebut, katanya diperoleh hasil keberkesanan inovasi dan strategi pengurusan kes dan kawalan vektor yang dilaksanakan oleh KKM.

“Antara inovasi yang telah dilaksanakan adalah semburan residual racun serangga (IRS), penggunaan kelambu berubat dan penggunaan ubat Artemisinin Combination Therapy (ACT) bagi rawatan malaria. Selain itu, liputan capaian kepada perkhidmatan diagnosis, rawatan dan kawalan vektor di kawasan terpencil telah dipertingkatkan dengan pembinaan pejabat subsektor malaria,” katanya.

Bagaimanapun, katanya Malaysia masih terdedah kepada risiko kemasukan semula jangkitan malaria manusia kerana terdapat kes malaria import dalam kalangan pekerja asing yang baru tiba atau warga Malaysia yang pulang dari negara endemik malaria, iaitu pada 2021, Malaysia melaporkan 111 kes import malaria manusia.

“Bagi menangani ancaman ini, KKM telah menyusun strategi baru seperti saringan malaria di pintu masuk terpilih dan memetakan kawasan yang mempunyai risiko tinggi kemasukan semula malaria seterusnya melaksanakan intervensi pencegahan termasuk aktiviti kawalan vektor.

“Di samping itu, KKM juga telah mengenal pasti sektor berisiko seperti perladangan dan perhutanan untuk diberi tumpuan pelaksanaan aktiviti survelan malaria,” katanya.


Lebih ramai akan muflis jika OPR meningkat lagi, kata pakar

Pakar meramalkan lebih ramai akan muflis sekiranya Kadar Dasar Semalaman (OPR) dinaikkan sehingga 3.25 peratus bulan ini.

Semalam, Perdana Menteri Datuk Seri Anwar Ibrahim berkata keputusan berhubung kadar OPR adalah bidang kuasa Bank Negara Malaysia (BNM), ia merupakan kenyataan bertentangan semasa berkempen dalam Pilihan Raya Umum Ke-15 (PRU-15) lalu.

Pakar meramalkan jumlah individu muflis jboleh mencecah lebih 30,000 kes tahun ini kerana semakin ramai peminjam tidak mampu membayar ansuran bulanan jika OPR dinaikkan.

Jumlah itu berdasarkan kepada jangkaan pertambahan sebanyak 10,000 lagi kes individu muflis pada tahun ini selepas 20,258 kes dicatatkan sepanjang tempoh pandemik Covid-19 antara 2020 hingga November 2022.

Pengarah Program MBA Putra Business School (PBS), Prof. Madya Dr. Ahmed Razman Abdul Latiff berpendapat, jika kadar OPR dinaikkan lagi bulan ini, bayaran pinjaman boleh terus meningkat berdasarkan kadar tahun lalu.

Menurut beliau, ia akan menyebabkan lebih ramai yang tidak dapat menanggung komitmen masing-masing sehingga akhirnya berdepan risiko bankrap.

“Kadar OPR akan memberikan kesan besar terutama kepada pinjaman kadar berubah dan pinjaman jangka panjang seperti pinjaman perumahan dan pinjaman peribadi bernilai lebih RM100,000.

“Seperti tahun lalu, kenaikan kadar OPR dibuat empat kali menyebabkan kenaikan kadar bayaran kira-kira RM300. Ditambah dengan komitmen lain, jika sampai satu tahap peminjam tidak mampu, maka pemberi pinjaman boleh ambil tindakan memfailkan tuntutan terhadap peminjam, jadi memang ada risiko peningkatan kes bankrap tahun ini,” katanya.

Sementara itu, Presiden Persatuan Penyelesaian Pengguna dan Peminjam Malaysia (4PM), Rosland Mohd. Arif pula menjangkakan peningkatan kes bankrap tahun ini diburukkan lagi dengan kelemahan pihak bank menguruskan hutang peminjam.

“Kerajaan perlu meningkatkan kerjasama dengan pihak bank supaya hutang boleh diselesaikan dengan cara lebih baik kerana mereka perlu jangka bahawa jumlah peminjam meningkat pada masa akan datang.

“Ini tidak, ada yang bertindak melelong harta peminjam dan menjualnya dengan harga rendah begitu sahaja. Hampir setiap hari ada kes begini. Ini satu perkara yang amat serius kerana ramai sudah terseksa dan tidak boleh dibiarkan begitu sahaja,” katanya ketika dihubungi.

Beliau meminta kerajaan campur tangan dalam isu bankrap yang akan membelenggu lebih ramai rakyat dalam tempoh beberapa bulan akan datang.

“Kita minta tolong Perdana Menteri memainkan peranan beliau supaya berbincang dengan institusi perbankan melalui suatu kerjasama. Kalau bankrap, bank bukan dapat apa-apa. Lebih baik kalau peminjam bayar dalam 30 hingga 50 peratus daripada bankrap terus. Bankrap tak selesaikan apa-apa,” katanya.


Merungkai putar belit portal berita pro-DAP

Saya baca beberapa hantaran dalam portal Finance Twitter dan The Coverage yang kelihatan pro-DAP dan anti PN. Pada mulanya saya tak hirau sangat. Biasalah itu strategi media masing-masing.

Namun, lama kelamaan saya perhatikan semakin banyak spin yang dibuat oleh kedua-dua portal ini.

Misalnya spin yang terbaharu ialah kononnya kerajaan PN di bawah pimpinan Tan Sri Muhyiddin Yassin telah songlap duit perolehan vaksin sebanyak RM10 bilion semasa tempoh darurat.

Saya terkejut kerana saya tahu peruntukan siling yang diluluskan oleh kerajaan (kemudiannya oleh Parlimen) untuk perolehan vaksin menggunakan Kumpulan Wang Amanah Negara (KWAN) hanyalah RM5 bilion sahaja.

Macamana kerajaan boleh songlap RM10 bilion kalau peruntukannya hanya RM5 bilion? Ini tak masuk akal.

Kalau spin atau putar belit ini tak dirungkai, ramai yang akan terpengaruh dengan perkara yang tak betul.

Untuk merungkai spin ini pula tidaklah susah. Isu perolehan vaksin telah dibentangkan kepada Jawatankuasa Kira-Kira Wang Negara (PAC) dalam beberapa sesi pada tahun 2021. Laporan PAC ini adalah dokumen awam yang boleh diakses di laman web Parlimen (https://www.parlimen.gov.my/pac/review/docs-234-287.pdf). Kita  boleh baca laporan ini secara terperinci.

Apa yang dinyatakan dalam laporan PAC ini?

Sehingga 21 Julai 2021, iaitu tarikh darurat 2021 berakhir, kerajaan telah membuat pesanan bekalan vaksin yang mencukupi untuk 120% penduduk (sila rujuk muka surat 32 Laporan PAC).

Sehingga 21 Julai 2021, sebanyak RM1.027 bilion daripada peruntukan siling RM5 bilion telah dibelanjakan (sila rujuk muka surat 35 Laporan PAC).
(Nota: Tan Sri Muhyiddin telah meletak jawatan sebagai Perdana Menteri pada 16 Ogos 2021)

Ini faktanya. Jadi, dari mana portal Finance Twitter dan The Coverage yang pro-DAP dapat angka RM10 bilion tu?

Kedua-dua portal pro-DAP ini juga menuduh kerajaan PN pimpinan Tan Sri Muhyiddin membuat perolehan vaksin secara berlebihan dan membazir semasa tempoh darurat. Perolehan yang melebihi keperluan ini dibuat dengan sengaja untuk songlap duit RM10 bilion.

Adakah perolehan vaksin yang mencukupi untuk 120% penduduk ini suatu pembaziran? Jawapannya bukan membazir.

Kenapa? Kerana Tan Sri Muhyiddin atas nasihat Kementerian Kesihatan Malaysia pada masa itu tahu bahawa rakyat memerlukan “booster shot” atau dos penggalak. Jadi kerajaan perlu sediakan vaksin bukan untuk 100% penduduk, tetapi lebih daripada itu.

Kerana itu sebaik sahaja Program Imunisasi COVID-19 Kebangsaan (PICK) berakhir, KKM telah melaksanakan PICK-Booster yang mensasarkan 23 juta penduduk menerima dos penggalak (https://covid-19.moh.gov.my/vaksin-covid-19/pick-dos-penggalak).

Sehingga kini 50% penduduk telah menerima dos penggalak pertama dan 2.2% telah menerima dos penggalak kedua. (https://www.kosmo.com.my/2023/01/20/pengambilan-dos-penggalak-kedua-terus-meningkat/)

Apa rumusan PAC mengenai perolehan vaksin semasa tempoh darurat?

Secara ringkasnya PAC merumuskan bahawa urusan perolehan vaksin telah dilaksanakan secara teratur mengikut tatacara kewangan yang dibenarkan oleh Kementerian Kewangan Malaysia.

PAC juga berpuas hati dengan harga perolehan vaksin daripada pelbagai portfolio oleh Kerajaan yang didapati adalah munasabah. PAC juga mengakui proses perolehan vaksin bertambah proaktif dengan penubuhan Jawatankuasa Khas Jaminan Akses Vaksin (JKJAV) pada bulan Oktober 2020.

Selain itu, PAC juga berpandangan penggunaan dana KWAN bagi tujuan perolehan vaksin adalah selaras dengan objektif penubuhan KWAN tertakluk kepada perbelanjaan yang berhemah. PAC juga membuat beberapa pemerhatian lain untuk tujuan penambahbaikan (sila rujuk mukasurat 68-71 Laporan PAC).

Media pro-DAP akan terus melakukan spin terhadap PN. Ini kerana apabila BN telah berkawan dengan PH, maka PN menjadi pencabar tunggal yang utama kepada DAP.

Spin mereka boleh kita rungkai dengan fakta. Maka rajin-rajinlah kita mencari fakta.

Let’s unspin the spin.

Datuk Dr Marzuki Mohamad
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Mahkamah Rayuan kembalikan status agama mualaf kepada Islam

Majlis Agama Islam Selangor (MAIS) dan kerajaan negeri Selangor hari ini berjaya dalam rayuan untuk mengembalikan status agama Islam seorang wanita berusia 37 tahun.

Dalam keputusan majoriti 2-1, panel Mahkamah Rayuan yang diketuai Hakim Datuk Yaacob Md Sam membenarkan rayuan MAIS dan kerajaan negeri untuk mengetepikan keputusan Mahkamah Tinggi yang membatalkan penukaran agama wanita itu.

Keputusan majoriti itu yang disampaikan secara dalam talian adalah daripada Yaacob dan Datuk Mohd Nazlan Mohd Ghazali yang memihak kepada MAIS dan kerajaan negeri Selangor manakala Datuk P. Ravinthran memberikan penghakiman bertentangan.

Mohd Nazlan, yang menyampaikan keputusan majoriti itu berkata Mahkamah Tinggi Syariah dan Mahkamah Rayuan Syariah telah memutuskan bahawa wanita itu masih beragama Islam dan oleh itu ia adalah kes di bawah bidang kuasa Mahkamah Syariah.

Beliau berkata penentuan kehakiman oleh Mahkamah Syariah bahawa seseorang itu masih Islam seperti dalam kes wanita ini, semestinya bermakna dia seorang Islam dan bukannya seorang yang tidak pernah beragama Islam.

Mohd Nazlan berkata mahkamah sivil tidak mempunyai kuasa semakan kehakiman ke atas Mahkamah Syariah, apatah lagi dalam mengubah atau meminda, membicarakan semula atau menolak keputusan Mahkamah Syariah kerana ia sama seperti melanggar Perkara 121 ( 1A) Perlembagaan Persekutuan.

Perkara 121 (1A) menyatakan bahawa mahkamah sivil tidak mempunyai bidang kuasa terhadap perkara yang terletak di bawah bidang kuasa Mahkamah Syariah.

Beliau berkata keputusan Mahkamah Tinggi yang membatalkan keputusan Mahkamah Syariah adalah salah dan tidak boleh dikekalkan.

Pada 12 Dis 2013, wanita itu telah memfailkan saman di Mahkamah Tinggi Syariah Kuala Lumpur untuk mendapatkan pengisytiharan bahawa dia tidak lagi beragama Islam namun pada 20 Julai 2017, Mahkamah Tinggi Syariah menolak samannya. Mahkamah Rayuan Syariah juga menolak rayuannya pada 1 Ogos 2017.

Ravinthran, dalam penghakimannya yang menolak rayuan MAIS dan kerajaan negeri Selangor berkata Mahkamah Tinggi betul dalam memberikan relif yang dimohon oleh wanita itu.

Dalam saman pemulanya, wanita itu yang semasa dilahirkan pada 1986, berbapa seorang penganut agama Hindu dan ibu yang penganut Buddha, memohon perisytiharan bahawa dia bukan seorang yang menganut agama Islam.

Dia berkata ibunya memeluk Islam pada 1991 dan secara unilateral telah mengislamkannya, yang ketika itu berusia lima tahun, di pejabat Jabatan Agama Islam Selangor (JAIS).

Penukaran agama itu berlaku semasa ibu bapanya dalam proses perceraian, yang kemudian dimuktamadkan pada 1992. Pada tahun berikutnya (1993) ibunya berkahwin dengan seorang lelaki Islam manakala bapanya meninggal dunia dalam kemalangan tiga tahun kemudian.

Wanita itu mendakwa walaupun dia memeluk Islam, ibu dan bapa tirinya membenarkan dia terus mengamalkan kepercayaan Hindu, agama yang dianuti sejak dilahirkan. Dia mendakwa tidak mengamalkan ajaran Islam.

Selepas gagal di Mahkamah Syariah, wanita itu kemudiannya memfailkan saman di Mahkamah Tinggi Sivil Shah Alam. Dia kemudiannya berjaya mendapat pengisytiharan bahawa dia bukan beragama Islam pada 4 April tahun lepas.

Peguam Mohamed Haniff Khatri Abdulla dan Majdah Muda mewakili MAIS manakala Penasihat Undang-undang Negeri Selangor Datuk Salim Soib@Hamid bagi pihak kerajaan negeri Selangor.

Peguam A. Surendra Ananth yang mewakili wanita itu memberitahu media bahawa beliau mendapat arahan daripada anak guamnya supaya memfailkan permohonan kebenaran merayu di Mahkamah Persekutuan. – WartaRakyat


Lebih tepat untuk baginda menurut nasihat PM dan Peguam Negara, kata pakar

Yang di-Pertuan Agong dan Raja-Raja Melayu perlu menurut nasihat Perdana Menteri (PM) dan Peguam Negara walaupun terdapat ketika mereka boleh memberikan pandangan kepada kerajaan yang memerintah berhubung sesuatu isu, kata pakar Perlembagaan dan bekas ketua hakim negara.

Dalam satu kenyataan bersama pakar Perlembagaan Profesor Dr Shamrahayu Abdul Aziz dan bekas Ketua Hakim Negara Tun Abdul Hamid, situasi yang berlaku sekarang selepas titah Agong terdapat banyak pihak luar yang tidak berpuas hati dengan tindakan kerajaan walhal hakikatnya ia adalah luar bidang kuasa yang diperuntukkan oleh Perlembagaan.

“Kita perhatikan, pada kebelakangan ini, banyak pihak di luar Kerajaan yang tidak berpuashati terhadap sesuatu tindakan Kerajaan cuba melibatkan Yang di-Pertuan Agong dan Raja-Raja Melayu untuk melakukan apa yang mereka mahu walaupun ia jelas di luar bidang kuasa Yang di-Pertuan Agong dan Raja-Raja Melayu sebagaimana diperuntukkan oleh Perlembagaan,” kata kenyataan bersama itu.

Muslihat pihak luar yang sedang bermain politik demi kepentingan peribadi dengan menggunakan titah Agong untuk mewajarkan tindakan mereka perlu diawasi Agong bagi mengelak masuk dalam perangkap kumpulan tertentu, kata kenyataan itu lagi.

“Yang di-Pertuan Agong dan Raja-Rja Melayu perlu waspada supaya institusi beraja tidak termasuk perangkap mereka. Yang di-Pertuan Agong dan Raja-Raja Melayu yang bijaksana perlu senantiasa waspada bahawa baginda adalah Raja Berperlembagaan di mana amanah yang baginda galas adalah diperuntukkan oleh Perlembagaan.

“Baginda semua juga tertakluk kepada kedaulatan undang-undang dan perlu patuh kepada peruntukan-peruntukan Perlembagaan,” katanya lagi.

Menurut kenyataan itu lagi, tiada halangan untuk Agong menyuarakan pandangan kepada kerajaan bagaimanapun adalah lebih tepat untuk Agong mengikut nasihat kerajaan yang memerintah ketika ini sama ada nasihat itu popular atau tidak ia tidak boleh sekadar melihat kepada keselesaan penerimaan parti politik.

“Dalam kata lain, adalah lebih tepat untuk baginda menurut nasihat Perdana Menteri dan Peguam Negara yang berkuasa pada masa ini dan pada ketika-ketika tertentu baginda boleh menyampaikan pandangan kepada Kerajaan.

“Sama ada sesuatu keputusan berdasarkan nasihat itu politically popular atau pun, tidak baginda perlu meletakkan ketepatan undang- undang yang utama dan bukan sekadar melihat kepada keselesaan penerimaan parti politik. Adalah menjadi tanggungjawab parti yang memerintah untuk menangani aspek politik kepartian. Itulah sistem Raja Berperlembagaan dan Demokrasi Berparlimen yang diamalkan,” kata kenyataan itu lagi.

Berhubung titah Agong dan Majlis Raja-Raja yang mencadangkan agar sidang Parlimen disegerakan bagi membolehkan Ordinan-ordinan Darurat dan Pelan Pemulihan Negara dibahaskan oleh ahli-ahli Dewan Rakyat, kenyataan itu berkata:

“Kami tiada komen terhadap kenyataan ini.

“Kami juga berpendapat tidaklah perlu bagi kami mengulas kenyataan ini kerana ia merupakan pendapat dan pandangan Duli-Duli Yang Maha Mulia Raja-Raja. Demikian juga dengan kenyataan yang dikeluarkan oleh baginda semua yang tidak diperturunkan dalam rencana ini,” katanya lagi.

Sila lihat kenyataan penuh kedua-duanya dalam ruang Rencana Agenda Daily.


Konvokesyen anak di UK: Isa Samad mohon pelepasan sementara pasport

Permohonan bekas Pengerusi Felda Tan Sri Mohd Isa Abdul Samad untuk mendapatkan sementara pasportnya bagi membolehkan beliau menghadiri majlis konvokesyen anak perempuannya di sebuah universiti di United Kingdom (UK) akhir bulan ini, akan diputuskan Mahkamah Rayuan, 9 Mac ini.

Timbalan Pendakwa Raya Afzainizam Abdul Aziz ketika dihubungi pemberita berkata mahkamah menetapkan tarikh itu pada pengurusan kes secara dalam talian di hadapan Penolong Pendaftar Nurul Azrina Mohamed Yusof hari ini, lapor Bernama.

“Tan Sri Isa memfailkan permohonan untuk mendapatkan sementara pasportnya pada 24 Februari lalu,” katanya sambil menambah mahkamah juga menetapkan 11 Mei ini untuk pengurusan kes selanjutnya.

Pada 3 Februari 2021, Isa, 72, disabitkan atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.

Mahkamah Tinggi menjatuhkan hukuman penjara enam tahun bagi setiap pertuduhan dihadapinya menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.

Bagaimanapun Mohd Isa hanya perlu menjalani hukuman penjara 6 tahun sahaja setelah Hakim Datuk Mohd Nazlan Mohd Ghazali (kini merupakan Hakim Mahkamah Rayuan) memerintahkan semua hukuman penjara itu berjalan serentak.

Hakim Mohd Nazlan membuat keputusan itu setelah mendapati pendakwaan berjaya membuktikan kes terhadap kesemua pertuduhan ke atas Mohd Isa.

Bekas Menteri Besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Februari 2021.


‘Hadiah’ Anwar tidak jamin sokongan peneroka muda : NGO

Persatuan Anak Peneroka Felda Kebangsaan tidak melihat pelbagai ‘hadiah’ diumumkan kerajaan minggu lalu akan menjamin sokongan peneroka muda terhadap pentadbiran Perdana Menteri, Datuk Seri Anwar Ibrahim.

Penasihatnya, Mazlan Aliman berkata masih banyak perlu dilakukan kerajaan hari ini untuk meyakinkan orang muda.

“Ia mungkin tetapi bergantung ‘political will’ (keazaman politik) kerajaan dalam meyakinkan pengundi terutamanya orang muda,” katanya, lapor FMT.

Pada sambutan Hari Peneroka Felda 7 Julai lalu, Anwar mengumumkan peruntukan awal hampir RM1 bilion setahun bagi tempoh 10 tahun untuk meneruskan pembayaran sukuk Felda yang tertangguh oleh kerajaan sebelum ini.

Anwar yang juga Menteri Kewangan mengumumkan Sumbangan Kesihatan Rahmah (SKR) membabitkan peruntukan RM21.21 juta, pembinaan pusat hemodialisis (RM21 juta), penyelenggaraan kos operasi lampu jalan (RM7.7 juta) dan subsidi diesel untuk Felda di Sabah (RM36 juta).

Beliau juga mengumumkan program Digital Madani, penyelesaian isu Perumahan Generasi Baharu Felda (PGBF) dan bantuan untuk peneroka beralih ke komoditi lain.

Mazlan bagaimanapun ralat susulan tiada penjelasan mengenai hala tuju 70% generasi kedua hingga kelima yang perlu diberikan peluang mengetuai organisasi itu pada masa hadapan.

“Ia merangkumi peralihan kepimpinan dari kalangan warga Felda sendiri, dengan kata lain ‘pemimpin luar’ menjadi pengerusi dan pengarah besar Felda ditamatkan kontrak dalam masa dua tahun ini,” katanya.

Sementara Pengerusi Suara Generasi Baru Felda (SGBF), A Rashid Ridha Muhamad berkata kerajaan sepatutnya berusaha menambah pendapatan peneroka yang kebanyakannya dalam kategori B40.

Malah katanya peneroka tidak peduli dengan segala ‘hadiah’ yang diumumkan Anwar kerana ia adalah tanggungjawab kerajaan.

“Peneroka tidak hairan dengan apa yang diberi seperti pusat dialisis, lampu jalan dan digital kerana itu sudah menjadi tanggungjawab pihak yang mentadbir kerajaan,” katanya.


Banjir: Penduduk terperangkap atas bumbung mohon diselamatkan

Seorang penduduk Kampung Jawa, Chaah di Segamat, Azizah Bani, terpaksa menyelamatkan diri di atas bumbung rumah mereka, setelah banjir melanda perkampungan itu susulan hujan lebat berterusan sejak awal pagi tadi, 1 Mac 2023.

Beliau bersama suami, tiga anak dan ahli keluarganya yang lain turut membuat hantaran menerusi Facebook memohon diselamatkan.

Azizah, 53, berkata dia terpaksa memecahkan bumbung rumah mereka di Jalan Sidek, berhampiran Masjid Chaah itu sebelum bersama abangnya, suami dan tiga anak memanjat keluar untuk menyelamatkan diri apabila rumah mula ditenggelami air, kira-kira jam 8 pagi tadi.

Dia turut menggunakan laman Facebook melalui tayangan video secara terus, meminta diselamatkan dengan segera.

“Saya mohon bantuan segera untuk selamatkan saya sekeluarga atas bumbung ini. Tolong hantar bantuan helikopter dengan kadar segera. Kami sehelai sepinggang, tiada makanan minuman dan basah akibat hujan lebat.

“Suami saya kesejukan dan tidak dapat menahan rasa sejuk di atas bumbung dengan hujan lebat yang turun tanpa henti,” katanya ketika dihubungi hari ini.

Azizah berkata, dia juga sudah menghubungi pihak bomba serta talian kecemasan 999 beberapa kali bagi memohon bantuan dan diberitahu sekitar bandar Labis turut terjejas teruk akibat banjir.

Pihak berkuasa berkaitan juga dilaporkan menerima beberapa laporan mengenai mangsa banjir terperangkap di atas bumbung kediaman berikutan cuaca semakin buruk, namun misi menyelamat sudah dan sedang digerakkan.


1,018,937 individu sudah disuntik vaksin Covid-19: Dr Adham Baba

Kira-kira 409,784 individu dalam kumpulan fasa pertama Program Imunisasi Covid-19 Kebangsaan telah melengkapkan dua dos suntikan vaksin setakat semalam, kata Menteri Kesihatan, Datuk Seri Dr Adham Baba.

Beliau berkata, bagi tempoh sama 609,153 individu telah menerima dos pertama menjadikan jumlah keseluruhan pemberian dos pertama dan kedua vaksin Covid-19 di negara kini adalah 1,018,937.

Katanya, lima negeri menerima suntikan dos pertama vaksin tertinggi ialah Selangor dengan 80,195 diikuti Sarawak (63,539), Kuala Lumpur (57,152), Johor (56,663) dan Sabah (54,309).

Sementara itu, lima negeri yang melengkapkan kedua-dua dos suntikan vaksin Covid-19 tertinggi setakat ini ialah Selangor dengan 54,820 individu, diikuti Perak (46,592), Sabah (41,948), Kuala Lumpur (34,683) dan Pahang (32,688).

Adham berkata, jumlah pendaftaran untuk Program Imunisasi Covid-19 Kebangsaan adalah seramai 8,602,156 atau 35.5 peratus dengan Selangor merekodkan angka tertinggi iaitu 2,291,633 pendaftaran.

Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga April ini akan melibatkan 500,000 anggota barisan hadapan termasuk petugas kesihatan.

Fasa kedua yang dijangka bermula April hingga Ogos tahun ini membabitkan 9.4 juta warga emas berusia 60 tahun ke atas, kumpulan rentan dan Orang Kurang Upaya manakala fasa ketiga dijadualkan bermula Mei hingga Februari 2022 membabitkan individu 18 tahun dan ke atas dengan sasaran kira-kira 14 juta orang.


Keberkesanan dua dos AstraZeneca capai 85 hingga 90 peratus: Britain

Pihak Berkuasa Kesihatan Awam England (PHE) – agensi eksekutif Jabatan Kesihatan dan Penjagaan Sosial (DHSC) United Kingdom (UK) – memaklumkan keberkesanan dua dos suntikan vaksin Covid-19 AstraZeneca mencapai 85 hingga 90 peratus.

Secara signifikannya, analisis berkaitan keberkesanan itu adalah berdasarkan kepada data sebenar program vaksinasi UK, dan yang pertama seumpamanya dalam kajian keberkesanan dua dos AstraZeneca secara nyata.

Britain menjadi salah satu negara dengan jumlah kematian terburuk di dunia akibat Covid-19, namun merupakan antara yang terpantas dalam melaksanakan program vaksinasi sehingga mampu menghasilkan banyak data secara nyata mengenai keberkesanan vaksin yang digunakan.

Dalam laporan pengawasan mingguannya, PHE mengatakan anggaran keberkesanan vaksin AstraZeneca untuk melawan virus itu adalah 89 peratus berbanding individu yang tidak divaksin.

“Data baru ini mengetengahkan kesan luar biasa yang dapat dimiliki kedua-dua dos vaksin, dengan dos kedua vaksin Oxford / AstraZeneca memberikan perlindungan sehingga 90 peratus,” kata menteri yang bertanggungjawab terhadap vaksin UK, Nadhim Zahawi.

Britain telah melancarkan program suntikan vaksin yang dikeluarkan oleh Pfizer dan AstraZeneca masing-masing sejak Disember 2020 dan Januari lalu, dan pada April negara itu turut menggunakan vaksin Moderna.

PHE bagaimanapun menjelaskan wujud ‘penurunan kecil keberkesanan vaksin ‘ dalam tempoh 10 minggu setelah dos pertama Pfizer diberikan sebelum suntikan kedua.

Britain memanjangkan tempoh suntikan antara dos hingga 12 minggu, walaupun Pfizer memberi amaran bahawa terdapat kekurangan bukti mengenai keberkesanannya jika suntikan kedua dilakukan selepas tiga minggu.

Minggu lalu, Britain mengurangkan jurang antara dos sehingga lapan minggu bagi individu berusia 50 tahun ke atas, bertujuan memberi perlindungan maksimum kepada orang yang lebih memerlukan, susulan kebimbangan mengenai varian B.1.617.2 yang pertama kali ditemukan di India. – Agensi


FDA lulus peranti kesan Covid-19 dalam hembusan nafas

Pentadbiran Makanan dan Dadah (FDA) Amerika Syarikat (AS) memberikan kebenaran penggunaan kecemasan kepada alat ujian pernafasan pertama yang boleh mengesan virus dalam sampel nafas, dalam masa beberapa minit dan dengan tahap ketepatan yang tinggi.

“Kebenaran hari ini adalah satu lagi contoh inovasi pesat yang berlaku dengan ujian diagnostik untuk Covid-19,”kata Pengarah Pusat Peranti dan Kesihatan Radiologi FDA, Jeff Shuren dalam satu kenyataan.

Alat ujian itu dicipta oleh InspectIR Systems yang berpangkalan di Texas, dibenarkan untuk mereka yang berumur 18 tahun ke atas dan dalam tetapan di mana sampel dikumpulkan dan dianalisis, seperti dilakukan di hospital atau tapak ujian mudah alih.

Peranti itu berfungsi dengan mengesan sebatian kimia dalam sampel nafas yang dikaitkan dengan jangkitan Sars-CoV-2.

InspectIR Covid-19 Breathalyzer telah diuji dalam kajian yang terdiri daripada 2,409 individu dengan dan tanpa gejala virus. Dalam kajian itu, ujian mengenal pasti ketepatan 91.2 peratus sampel positif dan 99.3 peratus sampel negatif.

Ia menunjukkan prestasi yang sama dalam ujian susulan yang memfokuskan kepada varian Omicron.

Ujian InspectIR Covid-19 Breathalyzer menggunakan teknik yang dipanggil gas kromatografi, gas spektrometri jisim, yang memisahkan dan mengenal pasti campuran kimia untuk mengesan lima sebatian yang dikaitkan dengan Sars-CoV-2 dalam nafas yang dihembus.

Jika ujian kembali positif pada InspectIR , ia perlu disahkan dengan ujian molekul, seperti PCR dan ujian makmal.

Bagaimanapun, FDA memberi amaran bahawa ujian negatif harus dipertimbangkan dalam konteks pendedahan terbaharu pesakit, sejarah dan kehadiran tanda dan gejala klinikal yang konsisten dengan Covid-19.

InspectIR Systems, yang sebelum ini memfokuskan kepada pengeluaran alat pengesan opioid dan ganja mudah alih, menjangkakan dapat menghasilkan kira-kira 100 peranti setiap minggu, yang boleh digunakan untuk menilai kira-kira 160 sampel sehari.

Di laman webnya, syarikat itu berkata InspectIR Covid-19 Breathalyzer adalah peranti pertama yang tersedia untuk kegunaan komersial. – Agensi


Bayaran BKC mula dikreditkan 6 September, kata Perdana Menteri

Bayaran Bantuan Khas Covid-19 (BKC) akan dikreditkan secara berperingkat bermula 6 September ini dan dijangka selesai pada 10 September, kata Perdana Menteri Datuk Seri Ismail Sabri Yaakob.

Dalam kenyataan hari ini beliau berkata, bayaran itu akan memanfaatkan seramai 10 juta penerima yang terdiri daripada kategori miskin tegar, B40 dan M40 serta golongan bujang yang berkelayakan.

“Saya mengambil maklum isu kelewatan bayaran BKC yang sepatutnya dilaksanakan pada bulan Ogos yang lalu.

“Oleh itu, saya telah mengarahkan Kementerian Kewangan menyegerakan pembayaran BKC.

“Hari ini (1 September 2021) dana berjumlah RM3.1 bilion telah disalurkan kepada institusi perbankan yang berkaitan,” katanya.

Untuk rekod, BKC adalah sebahagian daripada inisiatif Pakej Perlindungan Rakyat dan Pemulihan Ekonomi (PEMULIH) dan beberapa bayaran tambahan pakej rangsangan ekonomi, yang diperkenalkan Kerajaan Perikanan Nasional pimpinan Tan Sri Muhyiddin Yassin sebelum ini.

Pada 28 Jun 2021, kerajaan telah mengumumkan Pakej PEMULIH sebagai antara inisiatif pemberian bantuan menyeluruh kepada rakyat dalam mengharungi kesan akibat pandemik Covid-19.

Mengulas lanjut, Ismail Sabri berkata pembayaran seterusnya akan dilaksanakan mengikut jadual yang telah ditetapkan.

“Saya sentiasa peka terhadap keluh-kesah rakyat dan berharap pembayaran BKC ini sedikit sebanyak mampu meringankan beban rakyat yang terkesan akibat Covid-19.

“Kerajaan terus komited dalam memastikan kesejahteraan Keluarga Malaysia, terutamanya kumpulan sasar,” katanya.

Perdana Menteri berkata bagi kategori miskin tegar dan B40, ianya berdasarkan kriteria kelayakan BPR 2021 dengan jumlah pendapatan isi rumah/warga emas sebanyak RM5,000 dan ke bawah dan individu bujang sebanyak RM2,500 dan ke bawah.

Bagi kategori isi rumah miskin tegar, bayaran RM1,300 akan dibuat dalam tiga fasa, manakala warga emas dan sebatang kara serta individu bujang pula, bayaran sebanyak RM500 akan dibuat dalam dua fasa.

Kategori B40, bayaran untuk isi rumah sebanyak RM800 akan dibuat dalam dua masa, manakala warga emas dan sebatang kara serta bujang pula, bayaran RM200 akan dibuat sekali sahaja.

Bagi kategori M40, ianya berdasarkan laporan cukai pendapatan dengan jumlah pendapatan isi rumah antara RM5,001 dan RM9,000, manakala individu bujang pula antara RM2,501 hingga RM5,000.

Untuk kategori ini, bayaran isi rumah sebanyak RM250, dan warga emas atau sebatang kara serta individu bujang sebanyak RM100 pula akan dibuat sekali sahaja.


Pembukaan sempadan bakal rancakkan ekonomi negara: Muhyiddin

Pengerusi Majlis Pemulihan Negara (MPN) Tan Sri Muhyiddin Yassin berkata pembukaan semula sempadan negara akan merancakkan semula ekonomi yang terkesan akibat pandemik Covid-19.

Menurutnya MPN telah beberapa kali membuat syor dan gesaan supaya kerajaan membuka semula sempadan sepenuhnya dengan segera sebagai salah satu langkah untuk memulihkan ekonomi.

“Pembukaan semula sempadan itu adalah jalan terbaik merancakkan semula ekonomi yang terkesan teruk akibat pandemik Covid-19.

“Seterusnya membuka peluang ekonomi baharu yang sudah tentunya dapat mewujudkan lebih banyak peluang pekerjaan kepada rakyat,” katanya hari ini.

Terdahulu kerajaan mengumumkan sempadan negara akan dibuka semula sepenuhnya mulai 1 April, serentak dengan Fasa Peralihan Endemik, membolehkan orang ramai kembali hidup normal.

Bagaimanapun, pemakaian pelitup muka masih lagi diwajibkan di tempat awam.

Susulan peralihan kepada fasa endemik itu, had operasi bagi premis perniagaan dimansuhkan, sebaliknya dibenarkan beroperasi mengikut syarat lesen masing-masing.

Sebelum ini, MPN mencadangkan supaya kerajaan membuka semula sempadan pada 1 Mac lalu.

Mengenai Pilihan Raya Negeri (PRN) Johor, Muhyiddin yang juga Pengerusi Perikatan Nasional (PN) menyeru bangsa Johor memilih PN yang banyak membela nasib dan prihatin rakyat.

Dalam pertemuan dengan ketua-ketua komuniti, pertubuhan bukan kerajaan dan veteran tentera dalam dua majlis santai di Dorsett’s Corner dan Restoran Anjung Suri, Taman Makmur, Kluang, beliau turut mendengar keluhan rakyat.

“Kebanyakan mengadu tentang kenaikan harga barang, penutupan sempadan Malaysia-Singapura dan kesukaran anak-anak muda mencari pekerjaan.

“Saya menjelaskan selaku Pengerusi Majlis Pemulihan Negara saya telah beberapa kali membuat syor dan gesaan kepada kerajaan agar sempadan negara segera dibuka,” katanya.


Kes 1MDB: Husni cuba nasihat Najib, tapi diminta jangan campur tangan

Cubaan bekas Menteri Kewangan Datuk Seri Ahmad Husni Mohamad Hanadzlah cuba menasihati Datuk Seri Najib Razak melibatkan isu 1Malaysia Development Berhad (1MDB) tidak diterima.

Sebaliknya, Husni memberitahu bekas Perdana Menteri itu tidak mahu beliau campur tangan dalam isu berhubung pelaburan dana 1MDB dan sejak daripada itu tidak lagi mengambil tahu dalam sebarang urusan syarikat pelaburan negara itu.

“Saya menyatakan bahawa ‘1MDB tidak mempunyai pengalaman dalam bidang itu dan ia hanya perlu diberikan kepada (syarikat minyak nasional Malaysia) Petronas’.

“Tetapi PM menjawab saya dengan ‘Husni, saya tidak mahu anda terlibat dan campur tangan mengenai 1MDB’.

“Selepas PM menjawab begitu kepada saya, saya tidak membalas lagi. Saya mengesahkan bahawa pertemuan antara saya dan PM adalah di pejabat PM dan sejak itu, saya langsung tidak terlibat dalam sebarang keputusan atau dimaklumkan mengenai pelaburan berkaitan 1MDB,” dakwa Husni mengenai pertemuan 2009 itu.

Husni merupakan saksi pendakwaan ke-20 dalam kes rasuah 1MDB berjumlah RM2.3 bilion yang sedang berjalan di Mahkamah Tinggi Kuala Lumpur.

Sebelum ini semasa perbicaraan berasingan kes rasuah RM42 juta SRC International terhadap Najib pada 19 Ogos 2019, Husni selaku saksi pendakwaan turut memberi keterangan bahawa Najib memberitahunya untuk tidak terlibat dalam 1MDB. (SRC adalah bekas anak syarikat 1MDB)

Najib, 67, menghadapi empat tuduhan menggunakan kedudukannya untuk memperoleh suapan berjumlah RM2.3 bilion dana 1MDB.

Ahli Parlimen Pekan itu juga didakwa atas 16 tuduhan menerima wang hasil aktiviti haram daripada akaun Tanore Finance Corporation di Falcon Private Bank, Singapura ke akaun AmIslamic Bank Berhad miliknya sebelum memindahkannya semula ke akaun milik Tanore berjumlah RM2,196,786,711.87.

Najib turut didakwa dengan lima tuduhan, menggunakan hasil daripada aktiviti haram untuk disalurkan kepada lima pihak.

Ia membabitkan RM20,000,000 kepada Pertubuhan Kebangsaan Melayu Bersatu (UMNO); UMNO Bahagian Batu Kawan (RM100,000); ahli perniagaan, Lim Soon Peng (RM246,000); ORB Solutions Sdn. Bhd (RM2,000,000) dan Semarak Konsortium Satu Sdn Bhd (RM303,000).


Kes Covid-19 hari ini turun sedikit

Jangkitan baharu Covid-19 dalam tempoh 24 jam sehingga 12 tengah hari tadi (Jumaat, 13 Mei 2022) turun sedikit berbanding yang direkodkan dalam tempoh sama semalam, menurut data dikumpul daripada Jabatan Kesihatan Negeri-Negeri malam ini.

Dalam tempoh itu sebanyak 3,029 jangkitan virus SARS-CoV-2 dilaporkan, turun 381 kes berbanding 3,410 kes semalam.

Jumlah itu menjadikan kumulatif positif sejak kes pertama Covid-19 dikesan di negara ini pada Januari 2020 hingga semalam, naik kepada 4,473,500 kes – ketiga tertinggi dalam kelangan negara-negara ASEAN selepas Vietnam dan Indonesia.

Berdasarkan rekod Jabatan Kesihatan Negeri-Negeri, tujuh negeri mencatat peningkatan jangkitan hari ini berbanding semalam.

Kuala Lumpur merekodkan 501 kes baharu berbanding 455 semalam, diikuti Pulau Pinang (229 kes, 192 semalam); Negeri Sembilan (208 kes, 195 semalam); Putrajaya (88 kes, 79 semalam); Sabah (78 kes, 57 semalam); Pahang (58 kes, 57 semalam); dan Sarawak (57 kes, 54 semalam).

Sehingga semalam, seramai 4,408,043 pesakit telah pulih, dengan 26,826 kes masih aktif, termasuk 25,414 atau 94.7 peratus pesakit menjalani kuarantin di rumah.

Dalam tempoh itu, 1,328 pesakit dimasukkan ke hospital; 51 dirawat di unit rawatan rapi, dengan 34 daripadanya memerlukan alat bantuan pernafasan, dan 33 pesakit ditempatkan di PKRC.

Berikut adalah pecahan kes baharu dan kumulatif positif bagi negeri-negeri dan Wilayah Persekutuan sehingga 13 Mei 2022:

Sementara itu, Kementerian Kesihatan (KKM) menggalakkan kumpulan rentan yang berdepan risiko jangkitan teruk dan komplikasi Covid-19 yang masih tinggi, mengambil suntikan dos penggalak kedua.

“Individu yang telah lengkap menerima dos primer vaksin Covid-19 dan diikuti dengan dos penggalak pertama telah terbukti mendapat perlindungan optima daripada jangkitan Covid-19 yang teruk dan kematian.

“Namun disebabkan berlaku penurunan imuniti dalam tempoh yang tertentu (waning imunity), terutama kepada individu di dalam kumpulan rentan, risiko kumpulan ini untuk mendapat jangkitan yang teruk dan komplikasi penyakit Covid-19 masih tinggi.

“Oleh itu, pengambilan pengambilan vaksin dos penggalak kedua adalah digalakkan bagi kumpulan ini,” kata KKM.


PRU-15: Apa nasib Shahidan, Zahidi?

Status Datuk Seri Shahidan Kassim dan Datuk Zahidi Zainul Abidin masih belum terjawab sama ada bakal digugurkan atau dikekalkan bagi mewakili Barisan Nasional (BN) Perlis dalam pencalonan Pilihan Raya Umum Ke-15 (PRU-15), 19 November depan.

Menurut sumber parti, nama penyandang kerusi Parlimen Arau dan Padang Besar itu tiada dalam senarai calon yang dimuktamadkan.

Dikhabarkan kedua-duanya diganti dengan muka baharu.

“Bagi kerusi Parlimen Arau, BN akan menampilkan muka baharu dalam kalangan orang muda, manakala kerusi Parlimen Padang Besar akan diwakili calon wanita yang juga muka baharu.

“Apa-apa pun tunggu pengumuman rasmi yang kita akan buat pada hari ini atau esok,” katanya.

Sebelum ini, Shahidan pernah menegur pimpinan tertinggi partinya susulan kenyataan Pengerusi Badan Perhubungan UMNO Perlis, Datuk Seri Azlan Man yang dilaporkan berkata pihaknya menghantar lima nama calon bagi setiap Parlimen di Perlis.

Shahidan juga dilihat sering membidas Pengerusi Barisan Nasional (BN) yang juga Presiden UMNO, Datuk Seri Ahmad Zahid Hamidi

Mengikut rekod, Shahidan sebagai orang lama dalam politik memegang Parlimen itu pertama kali pada PRU-7 (1986) kemudian menang lagi pada PRU-8, PRU-13 dan PRU-14.

Sementara Zahidi yang juga Ketua UMNO Bahagian Padang Besar pula menguasai Parlimen berkenaan sejak dua penggal lalu iaitu pada PRU 2013 dan 2018.

Sebelum nya beliau merupakan ADUN Beseri pada 1999 dan 2004.

Dalam perkembangan sama, sumber parti itu turut mengesahkan Azlan akan kekal bertanding kerusi DUN bukan Parlimen seperti yang dikhabarkan.

Sebelum ini, timbul desas-desus Azlan yang juga Menteri Besar akan bertanding di kerusi Parlimen Kangar setelah dua penggal bertanding di kerusi DUN.


PAS sebenarnya sudah takut kalah dengan UMNO, kata Nur Jazlan

Rundingan yang sedang dirancang PAS adalah sebenarnya mereka takut kalah kepada UMNO dalam pilihan raya umum (PRU) nanti, kata seorang pemimpin UMNO Johor, Datuk Nur Jazlan Mohamed.

Timbalan Pengerusi UMNO Johor itu berkata langkah PAS yang mahu berunding tidak boleh dipercayai dan UMNO tidak perlu melayan sebarang usaha untuk bekerjasama dengan parti tersebut walaupun menerusi platform Muafakat Nasional (MN) sekalipun.

“Tindakan PAS mahu bincang dengan (UMNO) Kelantan kerana mereka dah mula takut dan tindakan itu hanyalah untuk mempertahankan home ground (kubu kuat).

“Selama ini pun MN adalah untuk mengelak (PAS) bertembung dengan UMNO dan mereka bimbang kalah di kubu kuat sendiri,” katanya dipetik laporan portal Malaysiakini.

Menurut Nur Jazlan lagi, PAS kini sudah ketakutan selepas melihat hasil keputusan dua pilihan raya negeri iaitu di Melaka dan Sarawak sehingga menyebabkan mereka kini terpaksa berpatah balik untuk duduk di meja rundingan dengan UMNO semula.

“Kita tak nak, tapi dia orang yang mulakan benda ini dan memang PAS tak setuju (UMNO tolak kerjasama).

“Sepatutnya PAS bincang di peringkat pusat tapi selepas kekalahan di Melaka dan Sarawak mereka juga risau kalau kalah di kubu kuat mereka seperti Kelantan,” katanya lagi.

Jelasnya lagi, perbincangan tersebut juga lebih kepada kepentingan PAS, dan bukannya UMNO.

“Perbincangan itu hanya bagi mengukuhkan kedudukan PAS untuk pilihan raya akan datang.

“Presiden (UMNO) memang dah buat kenyataan bahawa PAS tak jujur. Jadi, di peringkat pusat pun saranan untuk kerjasama melalui MN ini pun dah tak wujud sebab PAS kata, kalau nak teruskan MN dia nak bersama Bersatu juga, dan UMNO dah buat keputusan untuk tidak akan bersama Bersatu,” katanya.

Tambah Nur Jazlan berdasarkan kenyataan yang dibuat pemimpin kedua-dua parti itu, bolehlah dianggap MN sebenarnya sudah gagal.

Tambah Nur Jazlan, tindakan PAS yang bertanding dalam pilihan raya negeri (PRN) Sarawak baru-baru ini juga jelas memperlihatkan bahawa parti itu memang tidak boleh dipercayai.

“Masya-Allah, memang tak boleh percaya,” katanya berulang kali.


Berlian hitam ‘angkasa lepas’ 555 karat dijual lelong RM17.9 juta

The Enigma, berlian potongan terbesar di dunia dengan 555 karat, dijual di London semalam, 9 Februari 2022, pada harga £3.16 juta (kira-kira RM17.9 juta), baru-baru setelah dipamerkan buat kali pertama.

Berlian hitam, atau carbanado, yang jarang ditemui, dipercayai tercipta apabila meteorit atau asteroid menghentam bumi lebih 2.6 bilion tahun yang lalu.

Berlian 555.55 karat, 55 segi itu mencecah £3.16 juta, tidak termasuk premium pembeli, pada jualan dalam talian yang diadakan oleh firma pelelong terkenal di London, Sotheby’s.

Carbonados biasanya ditemui pada lapisan yang dengan permukaan bumi, mencadangkan asal-usul luar bumi.

“Jenis berlian hitam khusus ini dianggap tercipta sama ada daripada kesan meteorik yang menghasilkan pemendapan wap kimia semula jadi atau berasal dari luar angkasa – daripada letupan supernova yang membentuk asteroid berlian yang akhirnya berlanggar dengan Bumi,” kata Sotheby’s.

Salah satu bahan yang paling sukar untuk dipotong, berlian itu tidak pernah ditunjukkan oleh pemiliknya yang tidak dinamakan sejak 20 tahun lalu.

Pakar mengambil masa tiga tahun untuk menukar berlian kasar itu menjadi permata 55 segi dan baru-baru ini dipamerkan di Dubai, Los Angeles dan London.

Bentuknya diilhamkan oleh simbol kuasa dan perlindungan berbentuk tapak tangan Timur Tengah, Hamsa, yang juga dikaitkan dengan nombor lima.

“Harga Enigma tidak begitu mencecah paras tertinggi. Tetapi apa yang tidak boleh dinafikan ialah Enigma adalah berlian dengan hak untuk bermegah yang tiada tandingannya,” kata Tobias Kormind, pengarah urusan barangan kemas dalam talian terbesar di Eropah, Mayfair.

“Saiz, bentuk dan sumber berlian Enigma menjadikannya hebat dan menakjubkan. Kebanyakan berlian dipotong menjadi salah satu daripada 10 bentuk popular tetapi bentuk Enigma menyerupai tangan,” katanya.

Enigma bukanlah berlian berkualiti permata, dan carbonados biasanya tidak digunakan dalam barang kemas atau dijual di lelongan, tetapi semakin popular baru-baru ini.

Ia biasanya digunakan dalam penggerudian industri kerana kekerasannya yang luar biasa.

Sotheby’s menggelar berlian itu sebagai ‘keajaiban kosmik’ menjelang lelongan itu yang turut menerima bidaan menggunakan mata wang kripto. – Agensi


Muhyiddin, keluarga ucap selamat menyambut Deepavali

Pengerusi Perikatan Nasional (PN) Tan Sri Muhyiddin Yassin mengucapkan salam kepada mereka yang menyambut Deepavali.

“Saya ingin mengambil kesempatan ini untuk mengucapkan selamat menyambut Hari Deepavali buat semua rakyat Malaysia yang beragama Hindu dan Sikh di mana jua anda berada,” katanya dalam catatan Facebook hari ini ini (Ahad, 23 Oktober 2022).

Beliau yang juga Pengerusi Majlis Pemulihan Negara berharap pesta cahaya itu akan membawa 1,001 sinar yang menerangi hidup semua.

“Raikanlah perayaan ini bersama keluarga dan sahabat handai. Luangkan masa untuk bersama-sama mereka. Semoga perayaan tahun ini disambut dengan penuh makna,” katanya.

Muhyiddin yang juga Presiden Bersatu turut menasihatkan pengguna berhati-hati di jalan raya dan berharap semuanya akan selamat sampai ke destinasi masing-masing.

“Kalau ada maruku dan ladhu yang lebih jemputlah saya datang ke rumah,” katanya.

Melambangkan kemenangan cahaya ke atas kegelapan, perayaan itu jatuh pada Isnin (24 Oktober).


Ketahui hak harta sepencarian selepas bercerai

Kes perceraian pasangan suami isteri sudah menjadi seperti perkara normal sejak kebelakangan ini. Semakin hari semakin banyak isu cerai yang kita dengar.

Perkahwinan merupakan satu hubungan bersama atau kerjasama antara suami dan isteri.

Namun, terdapat rumah tangga yang dibina ditimpa masalah dan tidak berpanjangan. Masalah ini boleh terjadi akibat daripada pelbagai faktor sama ada faktor keadaan atau kesesuaian dalam menyempurnakan tanggungjawab dan peranan masing-masing.

Apabila penceraian berlaku, tanggungjawab suami memberi nafkah tidak terputus serta-merta, begitu juga dengan hak isteri dalam mewarisi harta suami dan sebaliknya. Hak waris-mewarisi ini masih tidak terhenti dalam tempoh dan syarat yang ditentukan. Banyak perkara yang menjadi tanda tanya dalam soal hak harta sepencarian. Tambahan pula, terdapat salah faham masyarakat yang menekankan bahawa isteri secara automatik akan mendapat 50 peratus harta tersebut.

Menurut Hakim Utama Mahkamah Tinggi Syariah Perak, Mohammad Taifor Ahmad Rusdi, terdapat perbezaan antara harta dan bukan harta sepencarian.

Katanya, harta sepencarian ialah pendapatan yang diperoleh dalam tempoh perkahwinan.

Ini bermakna harta diperoleh oleh suami dalam tempoh perkahwinan walaupun pemerolehan itu menggunakan wangnya sendiri atau hasil titik peluhnya tanpa sebarang sumbangan secara langsung daripada pihak isteri (sebagai isteri dikira sumbangan tak langsung).

“Sama ada harta isteri atau harta suami yang dibawa sebelum berkahwin kemudian dimajukan secara bersama dalam masa perkahwinan, maka harta tersebut juga termasuk dalam harta sepencarian.

“Ini termasuk hasil dan nilai tambahan daripada perkembangan dan pemajuan melalui usaha sendiri pihak yang satu lagi kepada perkahwinan itu atau usaha bersama pihak-pihak kepada perkahwinan itu semasa perkahwinan berkenaan dengan harta-harta itu,” katanya.

Tambah Mohammad Taifor, harta sepencarian juga bermaksud apa-apa sumbangan oleh isteri dalam menjaga keluarga dan rumah tangga atau apa-apa urusan lain yang perhubungan dengan pemerolehan harta hendaklah dikira sebagai usaha bersama dalam menafsirkan takrif ‘ harta sepencarian’.

Selain itu, sumbangan oleh suami (selain sumbangan dalam menunaikan kewajipannya menjaga keluarga dan rumah tangga sebagaimana yang ditetapkan oleh hukum syarak) yang membawa kepada pemerolehan harta hendaklah dikira sebagai usaha bersama bagi maksud mentafsirkan takrif ‘harta sepencarian’.

Ketidakfahaman terhadap undang-undang keluarga Islam menyebabkan ramai wanita berasa diri teraniaya.

Kata Mohammad Taifor, banyak salah faham berlaku terhadap undang-undang keluarga Islam, sedangkan isteri berhak mendapat tuntutan harta sepencarian jika berlaku perceraian atau suami meninggal dunia.

“Jika dokumen tuntutan lengkap, saya percaya setiap kes boleh diselesaikan dengan cepat sebelum daripada perbicaraan,” katanya.

Sehubungan itu, Mohammad Taifor berkata, seseorang isteri itu perlu tahu hak mereka, sama ada jika diceraikan atau berlaku kematian suami.

“Hak isteri selepas diceraikan cukup banyak untuk dituntut apatah lagi jika diceraikan tanpa sebab. Wanita perlu tahu haknya terutama dalam kes harta sepencarian sama ada sumbangan secara langsung atau tidak langsung kepada harta tersebut.

“Ini menunjukkan bahawa hak mereka sebagai isteri itu ada walaupun takat sumbangan secara tidak langsung. Ambil maklum dan cakna apa hak-hak anda sebagai seorang isteri atau balu,” katanya.

Nasihat beliau, wanita yang mempunyai masalah berkaitan tuntutan hak di mahkamah syariah terutama hak harta sepencarian boleh berjumpa dengan mana-mana peguam syarie bertauliah bagi membantu dari segi khidmat nasihat dan bantuan menuntut hak di dalam mahkamah.

“Isteri juga boleh berjumpa dengan Jabatan Bantuan Guaman bagi yang tidak mampu membayar khidmat guaman swasta akan tetapi masih dikenakan bayaran mahupun bantuan guaman kerajaan.

“Mereka boleh terus menghubungi atau berjumpa peguam syarie yang bertauliah di mana-mana saluran mahupun di pejabat peguam tersebut,” katanya.


Zahid dapat pasport tunai umrah, tarikh bela diri kes rasuah diubah

Mahkamah Tinggi hari ini membenarkan permohonan Presiden UMNO Datuk Seri Ahmad Zahid Hamidi untuk mendapatkan pasportnya bagi mengerjakan umrah.

Hakim Datuk Collin Lawrence Sequerah membenarkan permohonan pelepasan pasport itu hari ini untuk proses memohon visa, selepas Timbalan Pendakwa Raya Datuk Raja Rozela Raja Toran memaklumkan pendakwaan tidak membantah permohonan berkenaan.

Zahid yang juga bekas Timbalan Perdana Menteri dijadual akan mengerjakan umrah bermula 21 hingga 30 April ini.

Raja Rozela berkata, oleh kerana tarikh untuk mengerjakan umrah itu bertindih dengan tarikh perbicaraan yang sudah ditetapkan sebelum ini, maka hari perbicaraan yang dilapangkan sepatutnya digantikan dengan tarikh baharu.

Terdahulu, peguam Hisyam Teh Poh Teik yang mewakili Zahid berkata, pembelaan berharap pasport anak guamnya diberikan serta merta kerana ia diperlukan untuk memudahkan urusan proses visa.

Katanya, Zahid akan mengaku janji untuk memulangkan pasport itu pada 5 Mei ini.

Sequerah kemudian menetapkan 13 dan 15 April ini serta 1 Julai bagi tarikh gantian perbicaraan bela diri.

Ini adalah kali kedua Zahid memohon pelepasan pasportnya selepas Sequerah pada 11 Oktober tahun lalu membenarkan beliau mendapatkan dokumen itu bagi membolehkannya menerima rawatan pembedahan tulang belakang di Munich, Jerman.

Pada prosiding 13 April ini, Zahid akan mula membela diri terhadap 47 tuduhan rasuah, pecah amanah dan pengubahan wang haram dana Yayasan Akalbudi.

Ahmad Zahid didakwa dengan 12 pertuduhan pecah amanah, iaitu menggunakan dana Yayasan Akalbudi untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah pula, beliau didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Sejarah gantung dan pecat berulang, PAU esok dijangka pecat Annuar dan Shahidan

Nampaknya UMNO tidak pernah belajar daripada kesilapan dan peristiwa gantung kemudiaan pecat pengkritik parti bakal berulang dalam Perhimpunan Agung UMNO 2020 (PAU) kali ini.

Skrip sama insiden pada 2016 dimana Timbalan Presiden UMNO ketika itu, Tan Sri Muhyiddin Yassin dan beberapa lagi pemimpin tertinggi parti lain yang dipecat akan berulang cuma kali ini wataknya berbeza.

Ketika itu, bekas Presiden UMNO, Datuk Seri Najib Razak menggunakan kuasa dan pengaruhnya untuk memecat Muhyiddin dan sekarang penggantinya, Datuk Seri Ahmad Zahid Hamidi pula meneruskan legasi tindakan gantung dan pecat ini semata-mata untuk mengertak akar umbi UMNO supaya tunduk dan menjadi ‘pak turut’ kepada arahan Presiden sahaja.

Mangsa pertama, Timbalan Ketua Bahagian Putrajaya, Tun Faisal Ismail Aziz secara sah digantung keahlian selama enam tahun. Apakah petandanya ini? Ini adalah petanda Zahid dan konco-konconya cuba menutup mulut dan mendiamkan individu-individu yang lantang mengkritik Presiden kerana keputusan yang tidak menguntungkan parti.

Sumber memberitahu Agenda Daily, esok semasa ucapan dasar Presiden sesuatu yang besar bakal berlaku dan dijangkakan dua pemimpin berpengaruh dalam UMNO bakal dipecat, menerima nasib sama seperti Muhyiddin pada 2016 lalu.

Dua individu yang dikatakan bakal dipecat adalah bekas Setiausaha Agung Barisan Nasional (BN) Tan Sri Annuar Musa dan Pengerusi Badan Perhubungan UMNO Perlis, Datuk Seri Shahidan Kassim kerana kelantangan mereka mengkritik Presiden UMNO secara terbuka.

Annuar semasa awal perasmian pembukaan PAU pagi Sabtu juga secara terbuka mendakwa jurucakap semasa persidangan kali ini sudah ditukar mengikut kesesuaian menyokong Presiden dan Shahidan juga mempertikai mengapa UMNO membincangkan isu kerjasama dengan Bersatu sedangkan Pilihan Raya Umum Ke-15 (PRU-15) hanya dijangka dilaksanakan dua tahun lagi.

Dijangkakan pemecatan akan dibuat dalam dewan ketika ucapan dasar Presiden, Ahmad Zahid.

Sumber memberitahu ia suatu yang luar biasa berlaku dalam PAU apabila keputusan tersebut akan diumumkan dalam dewan dan kemungkinan perwakilan yang hadir akan diminta untuk mengundi terus bagi mengesahkan pemecatan tersebut.

Selain itu, jelas sumber lagi, usul untuk menamatkan kerjasama dengan Bersatu akan dibawa selepas ucapan Ahmad Zahid dan proses untuk meluluskan usul tersebut juga akan dibuat serta-merta.

“Kemungkinan sesuatu yang besar akan berlaku selepas ucapan dasar Presiden dan tunggu esok nasib Annuar dan Shahidan,” kata sumber itu.

Untuk rekod, Shahidan adalah Pengerusi PR1MA manakala Annuar pula Menteri Wilayah Persekutuan.

Sumber tidak menolak rancangan ini mungkin dirancang oleh bekas presiden UMNO, Najib dan cuma kini Ahmad Zahid menjadi tukang mencatur strategi dalam UMNO.

“Ya, mungkin Najib yang menasihati Ahmad Zahid untuk mengambil langkah sedemikian. Ia bukan lagi rahsia apabila kedua-dua mereka ini berpakat menyokong Ketua Pembangkang, Datuk Seri Anwar Ibrahim sebagai calon perdana menteri tapi tidak berjaya,” ujarnya.


Exco PKR Negeri Sembilan bengang digugur jadi calon PRN

Seorang Ahli Dewan Undangan Negeri (ADUN) PKR dan Exco Kerajaan Negeri Sembilan membidas kepimpinan parti itu kerana menggugurkannya sebagai calon bagi pilihan raya negeri (PRN) bulan depan.

ADUN Ampangan, Datuk Dr Mohamad Rafie Ab Malek mendakwa ada individu tertentu yang merasa tergugat dengan prestasi kerjanya di negeri itu.

“Selaku penyandang ADUN Ampangan saya tersentak apabila saya tidak dicalonkan semula untuk PRN ke-15.

“Setelah saya membuat muhasabah iaitu penilaian apa yang berlaku, penolakan saya untuk dicalonkan semula adalah kerana ada individu tertentu yang merasakan dirinya tergugat jika saya masih berada didalam Kerajaan Negeri Sembilan.

“Pencapaian cemerlang serta nilai keperibadian dengan integriti yang baik yang ada pada saya menjadi ancaman kepada  individu tersebut.

Maka individu ini dan rakan-rakannya diperingkat pusat telah berusaha bersungguh-sungguh untuk memastikan saya dikeluarkan daripada kepimpinan Kerajaan Negeri Sembilan,” katanya dalam satu kenyataan, hari ini.

PKR mengumumkan Tengku Zamrah Tengku Sulaiman sebagai calon di kerusi DUN itu pada PRN 12 Ogos ini.

Muhammad Rafie yang juga Timbalan Ketua Cabang PKR Seremban memenangi kerusi Ampangan pada 2018 berkata beliau sedang berusaha untuk meminta Presiden PKR, Datuk Seri Anwar Ibrahim menilai semula pencalonan parti itu untuk kerusi DUN Ampangan.

“Anwar perlu membuat perubahan ini kerana kaji selidik di kawasan Ampangan menunjukkan secara majoriti mahukan saya meneruskan perkhidmatan di Ampangan,” katanya.

Mengulas lanjut, Muhammad Rafie berkata prestasinya sebagai Exco di Negeri Sembilan dalam portfolio pelaburan, perindustrian, keusahawanan, pendidikan dan modal insan juga amat cemerlang.

“Saya juga dikenali dengan nilai integriti yang tinggi iaitu tidak ada satu pun terbabit dengan salahguna kuasa, rasuah, nepotisme, kronisme atau apa-apa yang mencemarkan keperibadian saya.

“Hakikatnya umum mengetahui bahawa saya telah berusaha secara bersungguh-sungguh untuk membantu rakyat di Ampangan dan memajukan Negeri Sembilan,” katanya.


Enam dilantik ahli panel pemantau bebas SPRM

Pentadbiran Perdana Menteri Datuk Seri Ismail Sabri Yaakob melantik enam individu sebagai ahli panel badan pemantau bebas Suruhanjaya Pencegahan Rasuah Malaysia (SPRM) bagi tempoh dua tahun.

SPRM dalam kenyataan hari ini berkata lima daripada mereka dilantik sebagai ahli Panel Penilaian Operasi (PPO), dan seorang lagi ahli Panel Perundingan dan Pencegahan Rasuah (PPPR) baharu.

“Enam individu telah dilantik secara pentadbiran oleh Perdana Menteri sebagai ahli panel badan pemantau bebas SPRM bagi tempoh dua tahun.

“Lima daripada mereka dilantik sebagai ahli PPO yang merupakan lantikan semula manakala seorang lagi sebagai ahli PPPR baharu bagi menggantikan seorang ahli panel bebas tersebut yang meletak jawatan pada Disember tahun lalu.

“Kesemua individu yang dilantik tersebut terdiri daripada golongan profesional serta pakar dari pelbagai bidang untuk mewakili masyarakat bagi memantau pelaksanaan fungsi dan operasi SPRM,” kata SPRM.

SPRM berkata tempoh pelantikan ahli PPO dan PPPR berkuat kuasa mulai 1 April 2022 hingga 31 Mac 2024.

Ahli-ahli PPO terdiri daripada:

Datuk Ahmad Rosli Mohd Sham (Pengerusi)
Mantan Timbalan Ketua Bahagian II Bahagian Pendakwaan Jabatan Peguam Negara;

Datuk Mohd Faudzi Hj Che Mamat (Ahli)
Mantan Setiausaha Kerajaan Negeri Kelantan;

Datuk Abdul Manap Dim (Ahli)
Mantan Timbalan Ketua Pegawai Eksekutif (Pematuhan), Lembaga Hasil Dalam Negeri;

Datuk Azimah Abd Hamid (Ahli)
Mantan Timbalan Ketua Pengarah (Penguatkuasaan dan Pematuhan), Jabatan Kastam Diraja Malaysia; dan

Dr Mazlan Ahmad (Ahli)
Mantan Timbalan Pengarah Bahagian Perisikan Kewangan dan Penguatkuasaan, Bank Negara Malaysia.

Ahli terbaru PPPR ialah:

Tan Sri Mohamad Salim Fateh Din (Ahli)
Naib Pengerusi Eksekutif, Malaysian Resources Corporation Berhad (MRCB)

Menurut kenyataan itu, surat cara pelantikan PPO dan PPPR telah disampaikan Ketua Pesuruhjaya SPRM, Tan Sri Azam Baki di Ibu Pejabat SPRM, Putrajaya, hari ini.


Kerajaan beli empat juta dos Pfizer, bukannya sumbangan EU

Empat juta dos vaksin Pfizer yang habis disuntik di lengan rakyat adalah dibeli oleh kerajaan Malaysia, bukan sumbangan Kesatuan Eropah (EU), tegas Penasihat Khas (Sains) kepada Menteri Sains, Teknologi dan Inovasi, Khairy Jamaluddin.

Prof Madya Dr Mohd Ghows Mohd Azzam dalam kenyataan balas di Twitter bagi menjawab persoalan dibangkitkan Setiausaha Agung DAP Lim Guan Eng, juga menjelaskan 445,000 dos vaksin sama yang juga dibeli dijangka tiba minggu ini.

“YB @guanenglim (Yang Berhormat Lim Guan Eng), semuanya di lengan rakyat Malaysia. Setakat semalam, 6.3 juta dos sudah diberikan.

“Empat juta Pfizer yang dibeli sudah tiba, manakala 445,000 dos dijangka sampai minggu ini dan minggu seterusnya, menjadikan semuanya berjumlah 4.87 juta dos seperti diluluskan untuk dieksport.

“Sebanyak 828,000 dos AstraZeneca dari pelan peruntukan vaksin Covid-19 global, COVAX pula diterima menerusi Pertubuhan Kesihatan Sedunia (WHO) dan Tabung Kanak-kanak Pertubuhan Bangsa-Bangsa Bersatu (UNICEF),” katanya hari ini.

Katanya semua vaksin Pfizer sudah diberikan kepada penerima yang layak sejak Program Imunisasi Covid-19 Kebangsaan (PICK) dilaksanakan 23 Februari lalu.

Duta EU ke Malaysia, Michalis Rokas, semalam dilaporkan berkata EU meluluskan eksport lima juta dos vaksin Pfizer ke Malaysia, seiring usaha kesatuan itu dalam membantu mempercepatkan program suntikan pelalian dan mencapai imuniti kelompok.

Berdasarkan perangkaan sehingga 15 Jun lalu, sebanyak 4.87 juta dos vaksin Pfizer sudah dieksport ke Malaysia, selain 560,000 dos AstraZeneca menerusi COVAX.

Mohd Ghows berkata Malaysia tidak pernah menerima sebarang peruntukan dos vaksin menerusi COVAX, kecuali AstraZeneca.

“Walaupun dapat daripada COVAX, kita masih perlu bayar, ia bukan sumbangan,” katanya.


Mahkamah benar pasport diserah kepada Rosmah buat sementara

Permohonan Datin Seri Rosmah Mansor untuk mendapatkan pasport sementara dibenarkan Mahkamah Rayuan hari ini.

Isteri bekas Perdana Menteri yang bergelar banduan itu memohon pasportnya dengan memberi alasan bagi melawat ahli keluarga, termasuk seorang cucu yang sakit.

Keputusan itu dibuat tiga panel hakim dipengerusikan Datuk Seri Kamaludin Md Said yang bersidang bersama Datuk Hadhariah Syed Ismail dan Datuk Azman Abdullah.

Panel terbabit membenarkan pasport Rosmah yang juga isteri bekas Perdana Menteri, Datuk Seri Najib Razak, dikembalikan kepadanya untuk ke Singapura bermula Khamis ini hingga 5 Mei depan, dan akan dipulangkan semula kepada mahkamah pada 10 Mei.

Terdahulu peguam bela Rosmah, Datuk Jagjit Singh, memohon pasport dikembalikan sementara bagi membolehkan anak guam melawat anak perempuan, menantu dan dua cucu lelaki, termasuk seorang yang sakit di negara berkenaan.

“Permohonan supaya Rosmah dapat ke Singapura pada 23 Mac dan pulang kembali ke negara ini pada 5 Mei depan.

Anak guam akan meluangkan masa di negara itu selama enam minggu memandangkan ada cuti Aidilfitri.

“Saya difahamkan pihak pendakwaan tiada bantahan terhadap permohonan yang dibuat, dan pasport akan dipulangkan seminggu selepas anak guam pulang dari Singapura,” katanya dipetik laporan BH.

Susulan itu, Timbalan Pendakwa Raya, Poh Yih Tinn, mengesahkan tidak membantah permohonan berkenaan.

“Saya mohon pasport Rosmah dipulangkan semula ke mahkamah pada 10 Mei depan,” katanya.

Pada 1 September tahun lalu, Hakim Mohamed Zaini Mazlan mendapati Rosmah, 72, bersalah atas tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak, dan menjatuhkan hukuman penjara 10 tahun serta denda RM970 juta.

Mohamed Zaini memerintahkan Rosmah dipenjara 30 tahun jika gagal membayar denda itu, namun membenarkan permohonan penangguhan pelaksanaan hukuman penjara dan denda sementara menunggu rayuannya yang akan didengar di Mahkamah Rayuan pada 11 hingga 14 Julai ini.

Rosmah yang memfailkan petisyen rayuan pada 13 Oktober lalu, mengemukakan 127 alasan antaranya mendakwa keseluruhan keputusan Mohamed Zaini adalah berat sebelah dan tidak berlandaskan pertimbangan betul.


Bekas KSN dedah 1MDB ditubuh sebagai cara BN dapat dana politik

Bekas Ketua Setiausaha Negara (KSN) Tan Sri Mohd Sidek Hassan hari ini memberitahu Mahkamah Tinggi di sini bahawa mengikut pemahamannya syarikat pelaburan strategik 1Malaysia Development Berhad (1MDB) ditubuhkan untuk dijadikan dana politik kepada parti kerajaan ketika itu iaitu Barisan Nasional (BN).

Mohd Sidek, 71, berkata oleh sebab itu, beliau tidak pernah bertanya kepada bekas Perdana Menteri Datuk Seri Najib Tun Razak atau mana-mana pihak dalam 1MDB berkenaan masalah yang berlaku dalam syarikat tersebut, menurut laporan Bernama.

Menurutnya, isu-isu yang melanda 1MDB hanya diketahuinya melalui media massa seperti surat khabar dan bacaan di internet dan beliau mengetahui isu itu berkaitan dakwaan salah guna dana.

“Saya juga tahu bahawa adanya penyiasatan oleh agensi tempatan seperti Suruhanjaya Pencegahan Rasuah Malaysia (SPRM) ke atas 1MDB melalui pembacaan saya di surat khabar tempatan, namun saya tidak pernah ditaklimat atau diberitahu secara lanjut apakah butiran penyiasatan ke atas 1MDB.

“Saya sahkan Datuk Seri Najib selaku perdana menteri (ketika itu) tidak pernah memberitahu saya berkenaan isu-isu yang berlaku dalam 1MDB, walaupun saya dilantik menjadi seorang daripada Ahli Lembaga Penasihat 1MDB.

“Saya juga tidak pernah bertanya Datuk Seri Najib kenapa tiada sebarang mesyuarat Ahli Lembaga Penasihat 1MDB diadakan sepanjang tempoh saya menjawat jawatan itu dan tiada mana-mana wakil 1MDB melaporkan kepada saya tentang operasi dan pelaburan yang dibuat oleh pihak syarikat tersebut,” katanya.

Beliau berkata demikian ketika membacakan pernyataan saksinya pada pemeriksaan utama oleh Timbalan Pendakwa Raya Mohamad Mustaffa P Kunyalam dalam perbicaraan kes rasuah dan pengubahan wang haram dana RM2.3 bilion milik 1MDB yang dihadapi bekas perdana menteri itu.

Sementara itu, saksi pendakwaan ke-19 itu berkata beliau beranggapan pelantikannya sebagai Ahli Lembaga Penasihat 1MDB hanyalah untuk menambah pendapatannya sebagai KSN yang dianggap tidak setimpal oleh Najib.

“Ketika Datuk Seri Najib menjadi perdana menteri, beliau pernah bertanyakan kepada saya tentang gaji yang saya terima selaku KSN dan beliau merasakan gaji saya selaku KSN adalah agak kecil,” katanya yang memegang jawatan KSN daripada September 2006 hingga Jun 2012.

Menjelaskan mengenai pelantikan sebagai Ahli Lembaga Penasihat 1MDB, Mohd Sidek berkata ia dibuat secara rasmi melalui satu surat bertarikh 30 Ogos 2012 yang dikeluarkan oleh Najib.

“Walaupun saya dilantik menjadi Ahli Lembaga Penasihat 1MDB, saya tidak pernah terlibat dalam sebarang mesyuarat atau perbincangan mengenai isu-isu syarikat itu dan tidak pernah dijemput hadir ke mesyuarat tahunan 1MDB. Selain itu, saya juga tidak pernah meminta Datuk Seri Najib atau pihak 1MDB untuk dilantik menjadi Ahli Lembaga Penasihat ini,” katanya.

Menurut Mohd Sidek, beliau menerima bayaran elaun sebanyak RM30,000 sebulan dalam tempoh lantikannya sebagai Ahli Lembaga Penasihat 1MDB.

“Selepas saya bersara sebagai KSN, saya masih menerima pembayaran elaun sebanyak RM10,000 sebulan sehingga jawatan saya dalam 1MDB ditamatkan pada Jun 2015,” katanya.

Tambah Mohd Sidek, pada 2 Jun 2016 beliau menerima surat daripada Ketua Pegawai Eksekutif 1MDB, Arul Kanda Kandasamy berhubung pembubaran Lembaga Penasihat tersebut.

“Melalui surat ini, saya tidak diberitahu sebab-sebab pembubaran Lembaga Penasihat 1MDB dan saya tidak tahu kenapa ia telah diputuskan untuk dibubarkan. Saya juga tidak bertanya kepada Datuk Seri Najib atau pihak 1MDB kenapa Lembaga Penasihat ini dibubarkan,” katanya.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan dijalankan di hadapan Hakim Datuk Collin Lawrence Sequerah.


Gagal dapat sokongan rakyat dalam kes Najib, UMNO terpaksa kerah ahli parti

UMNO akhirnya berjaya mengadakan himpunan raksasa semalam apabila akar umbi berjaya dikumpulkan dalam Dewan Merdeka bagi memberi sokongan kepada Datuk Seri Najib Razak yang dihukum penjara selama 12 tahun.

Walaupun pada awalnya perhimpunan tersebut dikatakan akan berkisar kepada taklimat untuk persediaan menghadapi pilihan raya umum (PRU-15), ia sebaliknya bertukar menjadi sesi taklimat kes bekas Perdana Menteri yang sudah disabitkan bersalah oleh Mahkamah Persekutuan.

Daripada ucapan pemimpin utama UMNO semasa taklimat semalam, institusi kehakiman negara menjadi sasaran kecaman dan boleh dikatakan satu penghinaan jelas serta terbuka terhadap badan perundangan negara yang boleh dikenakan tindakan jika orang biasa yang berbuat sedemikian.

Bagaimanapun, pemimpin UMNO kebal daripada tindakan undang-undang, mereka boleh mengkritik dan bercakap sewenang-wenangnya perkara menyalahi undang-undang kerana ketika ini sedang menguasai kerajaan.

Lebih mengejutkan, kenyataan Penasihat Undang-Undang Perdana Menteri (PM) juga seakan bersetuju dengan tindakan pemimpin utama yang berucap di atas pentas dewan walhal beliau sepatutnya memberi contoh yang baik memandangkan mempunyai latar belakang perundangan tetapi sebaliknya melihat sahaja yang sedang berlaku di depan matanya.

Seorang pegawai Datuk Seri Ismail Sabri Yaakob yang mahu dirahsiakan menzahirkan rasa kecewa dengan tindakan Penasihat tersebut yang seakan membelakangkan bosnya sendiri.

“Hancus,” kata pegawai tersebut mengulas kenyataan Penasihat PM tersebut semalam.

Presiden UMNO, Datuk Seri Ahmad Zahid Hamidi memanggil semua pemimpin akar umbi berhimpun di rumah parti itu di Dewan Merdeka dan turut hadir sama ahli keluarga Najib yang diberikan ruang untuk menyampaikan ucapan mereka kepada hadirin yang hadir.

Ahli keluarga Najib menyampaikan ucapan dan pastinya ia bertujuan untuk meraih simpati daripada akar umbi UMNO terhadap apa yang berlaku kepada bekas Presiden UMNO itu yang kini meringkuk dalam penjara atas kesalahan dilakukannya.

Hampir lima hari Najib sudah berada dalam penjara sejak dijatuhi hukuman pada Selasa lalu.

Walaupun sudah dihukum penjara, tetapi Najib masih perlu menghadiri beberapa perbicaraan yang sedang dihadapinya di mahkamah kerana masih terdapat beberapa kes yang belum selesai lagi.

Sebelum dijatuhi hukuman pada Selasa, terdapat ratusan penyokong yang berkumpul di Istana Kehakiman bagi memberi sokongan kepada Najib yang berdepan perbicaraan akhir dalam kes SRC International Sdn Bhd.

Namun, semangat penyokong Najib itu kendur selepas didapati bersalah dan dihukum penjara.

Paling menyedihkan apabila momentum dibawa penyokong Najib itu tidak dapat diteruskan dan terhenti begitu sahaja, ia terbukti semasa perbicaraan di Mahkamah Tinggi hanya berapa kerat sahaja yang hadir bagi memberikan sokongan di luar mahkamah.

Malahan semasa memorandum meminta pengampunan oleh sebuah badan bukan kerajaan di Istana Negara baru-baru ini juga tidak mendapat sambutan yang menggalakkan sehingga ketua kumpulan itu terpaksa menggugut untuk keluar UMNO jika tidak mendapat pembelaan daripada parti untuk membebaskan Najib.

Berbeza semasa Najib bebas dan boleh ke sana sini, sambutan daripada orang ramai amat baik dan ia digunakan sebagai modal politik UMNO kononnya rakyat kini sudah kembali menyokong parti itu dan mula berangan-angan akan dapat menjadi kerajaan dominan semula.

Tetapi melihat keadaan semasa apabila tidak ada rakyat yang sukarela turun menyokong Najib yang dijatuhi hukuman penjara, ia memberi isyarat jelas populariti “Raja Media Sosial” itu tidak gah seperti mana yang digambarkan.

Sekiranya rakyat betul-betul fanatik dan benar-benar menyokong Najib, sudah pasti tanpa ada bayaran akan sukarela turun ke jalanan bagi menyatakan sokongan mereka tetapi sebaliknya senario berbeza berlaku apabila rakyat seakan tidak ambil “port” tentang Najib yang dihukum penjara.

Melihat senario tersebut, sudah pastinya Zahid terpaksa mengambil langkah segera bagi menunjukkan sekurang-kurangnya Najib masih memiliki sokongan dengan membuat jemputan kepada akar umbi untuk hadir ke Kuala Lumpur bagi menghadiri satu taklimat khas berhubung kes Najib.

Pakcik dan makcik, kakak dan janda, adik-adik di sekolah dan ahli keluarga yang berdaftar keahlian UMNO dikerah ke Kuala Lumpur bagi menunjukkan sokongan mereka kepada Najib.

Semua ini berlaku kerana UMNO menyedari rakyat seakan tidak mengambil endah dan tidak memberi sokongan kepada mereka dalam isu memperjuangkan nasib Najib yang sedang dipenjarakan.

Bagi mengelak malu yang besar dan membuktikan kepada rakyat kononnya Najib masih mempunyai pengaruh dan sokongan, akar umbi UMNO kini dipergunakan demi berjuang untuk Najib yang sudah berada dalam penjara ketika ini.

Apabila UMNO berdepan masalah sebegini, perisai paling berguna adalah dengan menggunakan akar umbi dalam mempertahankan pemimpin mereka walaupun umum menyedari pelbagai kes dan pertuduhan rasuah sedang dihadapi mereka.

Maka, berdegar-degar pemimpin UMNO dalam ucapan di Dewan Merdeka cuba membuktikan bahawa rakyat masih menyokong Najib walhal realitinya rakyat kini sudah penat dengan politik yang seakan tidak kesudahannya.

Mungkin masih ada yang menyokong dan melihat Najib mempunyai jasa besar kepada UMNO, tetapi adakah rakyat biasa berkongsi pemikiran sama dengan mereka. Jawapannya ada di depan mata, berapa kerat sahaja rakyat yang turun ke mahkamah tempoh hari untuk menyokong Najib yang sedang menghadapi perbicaraannya?


750 mangsa banjir empat negeri ditempatkan di 13 PPS

Jumlah mangsa banjir di empat negeri setakat jam 7 pagi tadi meningkat kepada 750 orang melibatkan 210 keluarga, menurut data rasmi dikeluarkan Pusat Kawalan Bencana Negara Agensi Pengurusan Bencana Negara (NADMA), hari ini (10 Disember 2022).

Seramai 346 mangsa daripada 106 keluarga melibatkan tiga daerah di Pahang, diikuti 339 mangsa (91 keluarga) di empat daerah di Terengganu; 51 mangsa (10 keluarga) di sebuah daerah di Perak; dan 14 mangsa (tiga keluarga); di sebuah daerah di Kelantan.

Sebanyak 13 pusat pemindahan sementara (PPS) dibuka di empat negeri itu bagi menempatkan mangsa banjir, melibatkan tujuh PPS di Terengganu; Pahang (empat PPS) dan masing-masing satu di Perak dan Kelantan.

Di Terengganu, tujuh PPS dibuka iaitu di Surau Taman Perumahan Bukit Cina di Besut yang menempatkan 14 mangsa daripada lima keluarga diikuti dua PPS di Kuala Nerus iaitu SK Bukit Nenas (17 mangsa, 17 keluarga) dan SK Tok Jembal (126 mangsa, 33 keluarga).

Dua PPS dibuka di Kuala Terengganu melibatkan (SK Atas Tol (63 mangsa, 20 keluarga); dan SK Chendering (34 mangsa, 10 keluarga). Dua PPS dibuka di Setiau melibatkan SK Kg Seri Kasar (16 mangsa, empat keluarga); dan Surau Kg Bukit Mok Som (14 mangsa, dua keluarga).

Di Pahang, dua PPS dibuka di Lipis iaitu di Masjid Beletik (27 mangsa, tujuh keluarga); dan PPS SK Lubuk Kulit (52 mangsa, 19 keluarga).

Dua PPS dibuka masing-masing di Bera iaitu di SK Seri Buntar (17 mangsa, empat keluarga); dan di Temerloh di SMK Seri Semantan (250 mangsa, 76 keluarga).

Di Kelantan, sebuah PPS dibuka di SK Melor di daerah Kota Bharu yang menempatkan 14 mangsa daripada tiga keluarga.

Di Perak pula sebuah PPS di buka di Dewan SMART Batu 14, Hilir Perak, yang menempatkan 51 mangsa daripada 10 keluarga.

Sementara itu, Jabatan Pengairan dan Saliran (JPS) melaporkan paras air sungai di lima negeri mencatat bacaan melebihi paras bahaya melibatkan Negeri Sembilan; Melaka; Pahang; Kelantan; dan Sarawak.

Pecahan PPS dan mangsa banjir sehingga jam 7 pagi, 10 Disember 2022.


189 kes baharu, sifar kematian

Jumlah jangkitan harian Covid-19 dalam tempoh 24 jam semalam (Rabu, 8 Februari 2023) meningkat sedikit kepada 189 kes, berbanding 18 yang dilaporkan pada Selasa.

Jangkitan baharu itu, termasuk 16 kes melibatkan kanak-kanak iaitu 13 kes berusia 0 hingga empat tahun, dan tiga lagi kes (lima hingga 12 tahun), menurut data laman sesawang Github Kementerian Kesihatan (KKM) yang dikemas kini tengah malam tadi.

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,038,543 kes, dengan 4,991,705 pesakit telah pulih, termasuk 279 yang sembuh semalam.

Daripada jumlah jangkitan semalam juga, 136 kes melibatkan individu yang telah menerima suntikan vaksin penggalak; 17 kes (individu lengkap vaksinasi); tiada kes (individu belum lengkap vaksinasi); dan 36 kes (individu tidak divaksinasi).

Menurut data laman sesawang KKMNow yang dikemas kini tengah malam tadi, sebanyak 9,892 kes masih aktif, turun lagi berbanding 9,981 yang dilaporkan pada Selasa.

Sehingga semalam juga seramai 9,530 pesakit Covid-19 masih menjalani kuarantin di rumah (9,621 pada Selasa), sementara 355 pesakit mendapatkan rawatan di hospital (357 pada Selasa).

Jumlah pesakit yang dimasukkan ke unit rawatan rapi semalam meningkat kepada tujuh orang, berbanding empat pada Selasa dengan empat daripadanya memerlukan alat bantuan pernafasan.

KKM juga melaporkan dalam tempoh 24 jam semalam, tiada pesakit meninggal dunia akibat komplikasi Covid-19.

Ini menjadikan kumulatif kematian akibat Covid-19 sejak 17 Mac 2020 hingga semalam, kekal sebanyak 36,946 kes, termasuk 7,871 pesakit meninggal dunia di luar fasiliti kesihatan atau ‘brought in death (BID.

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Isu undi awal tentera, Anwar digesa lapor kepada SPRM

Menteri Kanan Pertahanan, Datuk Seri Hishammuddin Hussein mahu Pengerusi Pakatan Harapan (PH), Datuk Seri Anwar Ibrahim mengemukakan bukti kepada pihak berkuasa berhubung dakwaannya mengenai anggota tentera di Bera, Pahang, sudah mengundi awal untuk Pilihan Raya Umum ke-15 (PRU-15) dan dibayar RM300 untuk berbuat demikian.

Hishammuddin berkata demikian berikutan kenyataan Presiden PKR itu semalam yang memaklumkan dia mempunyai bukti berhubung dakwaan tersebut dan akan menyerahkan kepada Suruhanjaya Pilihan Raya (SPR), menurut laporan Bernama.

“Dia (Anwar) kata sudah ada bukti dan sepatutnya dibawa kepada Suruhanjaya Pencegahan Rasuah Malaysia (SPRM) untuk siasatan,” katanya kepada pemberita selepas menghadiri Majlis Sepetang Bersama Pemimpin, di Sungai Buloh, hari ini.

Hishammuddin turut menjelaskan bahawa proses undi pos adalah kebiasaan buat warga Angkatan Tentera Malaysia (ATM) yang bertugas dan tidak dapat hadir pada hari pengundian.

“Apa tujuan dia (Anwar) membuat dakwaan itu dan sehingga hari ini tidak terjawab,” katanya dan menyifatkan kenyataan Anwar, selaku Pengerusi Pakatan Harapan (PH), itu telah menimbulkan kemarahan warga ATM.

SPR menetapkan 15 Nov sebagai hari pengundian awal manakala hari pengundian adalah pada 19 Nov ini.


Jangan kaitkan Azmin Ali, kata Tian Chua berhubung isu calon PKR

Mengingatkan PKR untuk mengelak daripada sering merombak kedudukan calon pilihan raya, bekas Naib Presiden parti itu, Tian Chua juga telah menepis tanggapan bahawa beberapa penyandang yang digugurkan daripada senarai calon adalah kerana “pro-Azmin Ali”.

Veteran PKR itu berkata beliau tidak mempersoalkan keputusan mengenai pencalonan, tetapi merombak kedudukan calon boleh menyebabkan pengundi hilang keyakinan.

“Jaga akar umbi dan pastikan anda membina hubungan dalam komuniti dan menguatkan diri. Jangan harap dengan melompat sana sini kita akan mendapat kepercayaan daripada rakyat. Ini sahaja mesej dan ia adalah untuk semua yang dilantik,” katanya sekali gus menjawab kenyataan Presiden PKR Datuk Seri Anwar Ibrahim yang menegurnya hari ini.

“Saya tidak mempersoalkan mereka untuk mengatakan bahawa mereka tidak sepatutnya dilantik. Saya hanya mengatakan jaga akar umbi dan bina kekuatan.”

Tian Chua berkata beliau tidak mempunyai isu dengan kenyataan Anwar bahawa calon yang lebih tua mesti memberi laluan kepada calon lebih muda.

Beliau juga “menafikan secara mutlak” bahawa beliau dan beberapa bekas ahli Parlimen, seperti penyandang kerusi Parlimen Petaling Jaya Maria Chin Abdullah telah digugurkan kerana bersekutu dengan Azmin yang juga bekas pemimpin nombor dua PKR.

Menjenamakan naratif pro-Azmin sebagai spekulasi media, Chua berkata mereka yang dianggap sebagai sekutu Azmin telah meninggalkan parti bersamanya.

“Anda perlu mula membina akar umbi anda. Itulah mesej saya. Saya tidak fikir mana-mana latihan ini ada kaitan dengan pro-Azmin atau tidak,” katanya.

“Bagaimana anda boleh mengatakan Datuk Johari Abdul (penyandang kerusi Parlimen Sungai Petani) pro-Azmin?

“Satu-satunya yang mereka cuba fokus ialah saya. “Saya bukan pro-Azmin, kalau saya… saya sudah pergi bersama Azmin.

“Maria Chin bukan pro-Azmin, dia orang Bersih. Dr Lee Boon Chye (Gopeng) tidak ada kena mengena dengan pro-Azmin juga,” tambahnya.

Tian Chua berkata sebab mengapa mereka digugurkan adalah perkara yang berasingan sama sekali.

“Apa yang saya cuba katakan ialah jangan seret nama Azmin masuk. Itu tiada kena mengena dengan pro-Azmin,” katanya.

Tian Chua sebelum ini menyatakan minatnya mahu bertanding di kerusi Batu, yang mana beliau adalah bekas ahli Parlimen kawasan itu. Bagaimanapun, penyandang pada PRU-14, P Prabakaran dipilih mempertahankan kerusi itu pada PRU-15.

Sebelum ini, spekulasi berleluasa bahawa beberapa ahli Parlimen tidak dicalonkan kerana pro-Azmin.

Selain Chin, penyandang Parlimen Sungai Buloh R Sivarasa, turut digugurkan.


Azam Baki dilantik semula, pendesak terus ‘hilang’

Tiada lagi desakan mahupun gesaan letak jawatan terhadap Tan Sri Azam Baki selepas beliau dilantik semula menjawat sebagai Ketua Pesuruhjaya Suruhanjaya Pencegahan Rasuah Malaysia (SPRM) bagi tempoh setahun, Rabu lalu.

Malah suara-suara yang lantang sebelum ini mendesak peletakan jawatan Azam sehingga kini masih membisu.

Media melaporkan pelantikan semula Azam mendapat perkenan oleh Yang di-Pertuan Agong Sultan Abdullah Sultan Ahmad Shah.

Azam menjawat sebagai Ketua Pesuruhjaya SPRM pada 9 Mei 2020 lalu bagi menggantikan Latheefa Koya yang mengambil keputusan memendekkan kontrak perkhidmatannya.

Memetik laporan Malaysia Now, reaksi daripada badan bukan kerajaan (NGO), aktivis dan ahli politik yang rata-rata peserta demonstari jalanan juga gagal diperoleh apabila mereka enggan menjawab pertanyaan serta panggilan telefon.

Januari tahun lalu, ratusan peserta demonstrasi jalanan dikenali sebagai #TangkapAzamBaki susulan kontroversi beliau memiliki antara RM1.9 juta hingga RM2.9 juta saham dalam Gets Global Bhd pada 2016.

Ia turut melibatkan beberapa ahli politik pembangkang ketika itu seperti Datuk Seri Anwar Ibrahim serta beberapa pemimpin PKR, DAP, Muda dan Pejuang.

Malah sehingga kini, beberapa ahli politik yang lantang dan tidak senang hati dengan cara Azam mengendalikan SPRM menjelang Pilihan Raya Umum ke-15 (PRU-15) tahun lalu juga belum mengeluarkan apa-apa kenyataan mengenai lantikan semula itu.

Malah Timbalan Presiden PKR, Rafizi Ramli sendiri ketika berkempen PRU-15 dilapor membuat kenyataan berbaur ugutan terhadap Azam susulan serbuan SPRM ke atas syarikatnya, Invoke Solutions Sdn Bhd termasuk menahan kakitangannya selama tujuh jam.

“Esok kita jumpa di mahkamah, lusa satu hari lagi kempen, Sabtu kita mengundi.

“Lepas menang pilihan raya kami cari Azam, insya-Allah. Saya tahu Azam tengok ini! Saya harap bila PH menang bila kami cari kamu, kamu jangan salahkan adik kamu sekali lagi,” katanya dipetik dari salah satu siri ceramah kempen PRU-15.

Namun nampaknya selepas menjawat jawatan menteri pada Disember lalu, Rafizi menafikan dakwaan mengugut untuk mencari Azam jika PH mengambil alih pentadbiran negara.

Empat ahli Parlimen yang pernah dipanggil polis kerana terlibat dalam protes jalanan itu tahun lalu juga belum membuat sebarang kenyataan mengenai pelantikan tersebut antaranya Fahmi Fadzil (Lembah Pantai), Maria Chin Abdullah (Petaling Jaya), Maszlee Malik (Simpang Renggam) dan Teresa Kok (Seputeh).

Azam disiasat berhubung dakwaan pembelian saham dan waran pada 2015 serta 2016 di dua syarikat tersenarai awam.

Beliau bagaimanapun menegaskan bahawa pembelian saham itu dibuat adiknya yang menggunakan akaun Perkhidmatan Depositori Pusat (CDS) miliknya. Ini sekali gus menafikan beliau melakukan sebarang kesalahan.

Isu itu didedahkan oleh bekas penyelidik Pusat Memerangi Kronisme dan Korupsi (C4), Lalitha Kunaratnam dan Azam memfailkan saman fitnah terhadapnya berhubung artikel yang disiarkan portal berita Independent News Service itu.

Sepanjang menerajui SPRM, agensi antirasuah itu membuka kertas siasatan terhadap Pengerusi Perikatan Nasional (PN), Tan Sri Muhyiddin Yassin dan Ahli Parlimen Tasek Gelugor Bersatu, Datuk Wan Saiful Wan Jan tahun ini.

Suruhanjaya itu turut membekukan beberapa akaun bank milik Bersatu berhubung dakwaan penyelewengan dana yang digunakan kerajaan ketika negara berdepan dengan pandemik Covid-19.


Hakim tegur kenyataan Guan Eng di Facebook, peguam mohon maaf

Mahkamah Sesyen hari ini menyatakan ‘kekecewaan’ dan menegur bekas Ketua Menteri Pulau Pinang, Lim Guan Eng kerana membuat kenyataan awam sebagai tindak balas kepada keterangan yang dikemukakan dalam perbicaraan kes rasuahnya yang sedang berlangsung, dengan menyatakan kes itu adalah subjudis.

Sebelum perbicaraan hari ini bermula, Timbalan Pendakwa Raya Wan Shaharuddin Wan Ladin memberitahu mahkamah satu laporan polis dibuat Suruhanjaya Pencegahan Rasuah Malaysia (SPRM) pada Jumaat (24 Jun) berhubung kenyataan luar mahkamah oleh Guan Eng yang menafikan dakwaan saksi pendakwaan terhadapnya.

Dalam dakwaan kenyataan sub-kehakiman yang dibuat di Facebook, Guan Eng menyifatkan keterangan yang dibuat oleh saksi pendakwaan Datuk Zarul Ahmad Mohd Zulkifli sebagai palsu, rekaan dan konspirasi politik.

Wan Shaharuddin kemudian meminta hakim perbicaraan Azura Alwi menegur tertuduh supaya kejadian serupa dapat dielakkan pada masa hadapan.

Peguam bela Gobind Singh Deo pula memberitahu pihak pembelaan bertanggungjawab sepenuhnya ke atas kelakuan Guan Eng dan seterusnya membuat permohonan maaf rasmi kepada mahkamah atas sebarang kesulitan.

“Ini berhubung kenyataan yang dibuat pada Jumaat yang mana kami menerima apa yang dibangkitkan oleh pihak pendakwaan.

“Kami memohon maaf jika ini menyebabkan sebarang kesulitan,” katanya menurut laporan MalayMail.

Sambil menegur tertuduh, Azura menegaskan bahawa pihak pembelaan mengetahui sepenuhnya prosiding yang sedang berjalan kerana ini bukanlah sesuatu yang asing bagi semua orang.

“Seperti yang saya nasihatkan sebelum ini, ini bukan kali pertama semua pihak datang ke mahkamah untuk dibicarakan. Ia bukan sesuatu yang baharu atau asing bagi anda semua. Jadi saya sememangnya amat kecewa dalam perkara ini.

“Ya, saya boleh tegur tetapi sejauh mana keberkesanannya kepada tertuduh saya tidak boleh memberi jaminan sendiri.

“Ia benar-benar mendukacitakan kerana kes ini sedang berjalan tetapi saya harap perkara itu tidak berulang dan berharap pihak pembelaan mengambil berat perkara ini dan tidak mengambil mudah perkara itu kerana ini adalah kes kepentingan awam,” katanya.

Pada 24 Jun lalu, SPRM membuat dua laporan di Balai Polis Presint 7 Putrajaya terhadap Guan Eng dan bekas Menteri Belia dan Sukan Syed Saddiq Syed Abdul Rahman, kerana membuat kenyataan di luar mahkamah berkaitan perbicaraan mereka.

Menurut laporan terhadap Lim, pengadu berkata dia melihat artikel berita dalam talian berhubung kenyataan Guan Eng menafikan dakwaan saksi pendakwaan terhadapnya.

Laporan itu mendakwa Guan Eng menyifatkan keterangan Zarul Ahmad sebagai palsu, rekaan dan konspirasi politik.

Guan Eng menghadapi empat pertuduhan menggunakan kedudukannya sebagai ketua menteri ketika itu untuk meminta suapan bagi membantu Consortium Zenith Construction mendapatkan projek terowong dasar laut.

Dia didakwa meminta 10 peratus daripada keuntungan yang diperoleh syarikat itu daripada pemiliknya, Zarul.

Dia juga didakwa menerima RM3.3 juta untuk dirinya dan menyebabkan dua bidang tanah milik kerajaan negeri dilupuskan kepada dua syarikat yang dikaitkan dengan projek terowong itu.


UMNO belum tahu kerusi yang akan ditandingi di P. Pinang, masih berunding

Setakat hari ini, tiada keputusan muktamad diputuskan berhubung kerusi yang UMNO-Barisan Nasional (BN) akan bertanding pada Pilihan Raya Negeri (PRN) nanti.

Walaupun sudah beberapa kali mengadakan mesyuarat rundingan kerusi dengan Pakatan Harapan (PH), namun UMN-BN tidak dapat mengumumkan kerusi mana satu mereka akan bertanding nanti.

Pengerusi BN negeri, Datuk Musa Sheikh Fadzir bagaimanapun berkata, kedua-dua pihak tetap kekal tenang dan bertolak ansur dalam isu pembahagian kerusi dalam memastikan kemenangan Kerajaan Perpaduan.

“Kita sudah bincang dua kali, ada isu yang sudah selesai dan ada masalah berbangkit yang belum (selesai).

“Saya tak mahu nak kata itu ini kerana masalah tidak akan selesai, tetapi PH pun bertolak ansur dengan kita, bukannya kekal ‘demand’ dengan apa yang mereka nak,” katanya dipetik laporan Utusan Malaysia.

Beliau berkata demikian ketika diminta mengulas berhubung perkembangan hasil pertemuan kedua-dua gabungan itu yang berlangsung semalam.

Terdahulu, Musa menghadiri Majlis Rumah Terbuka Aidilfitri DAP negeri di Bukit Tengah semalam.

Turut hadir, Ketua Menteri, Chow Kon Yeow; Pengerusi DAP yang juga Ahli Parlimen Bagan, Lim Guan Eng, veteran DAP, Lim Kit Siang serta pimpinan PH dan UMNO negeri.

Ditanya mengenai kerusi yang diminta khusus buat calon UMNO, Musa menegaskan, pihaknya menjalankan perbincangan dan bukannya meminta kerusi seperti yang didakwa.

“Kita tak minta (kerusi), kita bincang ja (sahaja),” katanya.

Dalam perkembangan lain, Musa enggan mengulas lanjut berhubung kenyataan Menteri Besar, Datuk Seri Muhammad Sanusi Md. Nor yang yakin Perikatan Nasional (PN) mampu meraih kemenangan di semua kerusi Melayu di negeri ini.

“Tak apa lah, hat tu (yang itu) dia (Muhammad Sanusi) kata, kita jangan ikut dia sebab kalau kita jawab, perangai kita pun akan jadi macam dia.

“Biar dia dengan cara dia, kita dengan cara kita sebab kalau masing-masing ‘dok’ serang balas sampai bila pun isu ini takkan habis.

“Tunggu masa PRN nanti, kita tengok berapa kerusi dia menang dan berapa yang kita boleh menang,” katanya.

Dalam pada itu, Kon Yeow berkata, rundingan berhubung pembahagian kerusi akan diteruskan sehingga kata putus berjaya dicapai.

“Masalahnya kita bukan boleh mengadakan mesyuarat dalam tempoh dua ke tiga jam sebab ada perkara yang dibangkitkan perlu dibawa ke jawatankuasa parti masing-masing.

“Jadi, ia akan diteruskan sehingga kata sepakat berjaya dicapai,” katanya lagi.


Omicron: Larang umrah jika kes di Arab Saudi semakin meruncing

Kerajaan melalui Kementerian Kesihatan (KKM) belum bercadang menyekat umat Islam daripada mengerjakan umrah, walaupun kes berkaitan varian Omicron membabitkan jemaah yang pulang setelah mengerjakan ibadah itu, meningkat baru-baru ini.

Menteri Kesihatan Khairy Jamaluddin bagaimanapun menegaskan KKM mungkin mengambil tindakan sebaliknya bergantung kepada situasi penularan Omicron di Arab Saudi, atau kes melibatkan jemaah umrah terus meningkat.

Arab Saudi semalam melaporkan 524 jangkitan baharu, meningkat berbanding 389 pada Ahad.

Daripada jumlah kes baharu itu, 164 direkodkan di Riyadh; Makkah (102 kes); Jeddah (102); Madinah (23); Dammam (18); Hofuf (14); Al-Khobar (sembilan); masing-masing enam di Al-Mubarraz dan Al-Lith; dan masing-masing lima di Taif, Abha dan Al-Kharj.

Mengulas lanjut, Khairy juga tidak menolak kemungkinan jemaah yang pulang setelah mengerjakan umrah akan diarah menjalani kuarantin di pusat kuarantin ditetapkan.

Menurutnya KKM akan memantau trend penularan kes Omicron di Arab Saudi sebelum sebarang keputusan lanjut mengenainya dimuktamadkan secara berperingkat.

Selain itu, katanya, individu yang mahu mengerjakan umrah disyaratkan supaya mengambil suntikan dos penggalak, sebelum mereka dibenarkan melakukan perjalanan ke Arab Saudi, berkuat kuasa serta-merta.

“Walaupun ada peningkatan kes Omicron mendadak di Arab Saudi yang kita sedang pantau, kita akan memperhebatkan usaha secara berperingkat dari semasa ke semasa.

“Sekarang ini kita sudah minta (jemaah yang pulang daripada mengerjakan umrah) dipakaikan peranti digital. Kuarantin di rumah masih dibenarkan tetapi mereka digalakkan untuk menjalani ujian kendiri setiap hari sepanjang tempoh berkenaan.

Terdahulu, KKM mengesan 49 lagi kes positif varian baharu Covid-19, Omicron, dengan 30 daripadanya adalah jemaah umrah yang pulang dari Arab Saudi antara 13 dan 17 Disember lalu.

Lima lagi kes bertolak dari United Kingdom; Qatar (empat); Amerika Syarikat (tiga); Nigeria (dua); dan masing-masing satu dari Turki, Itali, Emiriah Arab Bersatu dan Ghana. Berita berkaitan


Pembukaan sempadan: Kesesakan lalu lintas dijangka di Johor Bahru esok

Mulai esok (Jumaat 1 April 2022), pengembara yang lengkap menerima vaksin Covid-19 akan dibenarkan melintasi sempadan darat antara Singapura dan Malaysia tanpa kuarantin atau ujian swab setelah Kuala Lumpur bersetuju membuka sepenuhnya sempadan kepada warga asing.

Pengembara dibenar menggunakan semua mod pengangkutan, termasuk kenderaan persendirian seperti kereta dan motosikal, melintasi Kompleks Imigresen, Kastam, Kuarantin dan Keselamatan (ICQS) di Bangunan Sultan Iskandar (Tambak Johor), dan Tanjung Kupang (Lebuh Raya Linkedua) di Johor.

Susulan itu pihak berkuasa menjangkakan akan berlaku kesesakan di kedua-dua pusat pemeriksaan itu, apa lagi setelah kerajaan mengecualikan Caj Jalan (CJ) RM20 terhadap kenderaan persendirian Singapura yang memasuki Malaysia melalui ICQS itu selama seminggu.

Kerajaan juga bersetuju memberikan pengecualian bayaran tol selama tujuh hari melibatkan semua jenis kenderaan Malaysia yang melalui kedua-dua ICQS itu.

Sehingga Selasa, 95 peratus warga Singapura yang layak telah melengkapkan vaksinasi masing-masing, manakala kira-kira 71 peratus lagi menerima suntikan dos penggalak.

Menteri Besar Johor Catuk Onn Hafiz Ghazi turut menjangkakan kesesakan lalu lintas di pusat pemeriksaan itu apabila sempadan antara Singapura dan Malaysia dibuka semula.

Semua kaunter akan dibuka dan 100 peratus beroperasi di kedua-dua kompleks imigresen, katanya sambil menjelaskan sebelum pandemik Covid-19, kira-kira 400,000 orang melintasi sempadan itu setiap hari, dengan sekitar 42,000 kenderaan digunakan.

“Walaupun kami telah melakukan persiapan untuk memastikan semuanya berjalan lancar, saya berharap rakyat Johor, Malaysia serta Singapura yang dalam perjalanan akan bersabar kerana kami menjangkakan kesesakan lalu lintas akan berlaku,” kata Onn Hafiz.

Menteri Pengangkutan Wee Ka Siong, ketika mengalu-alukan kehadiran pengembara luar walaupun akan terdapat kesesakan lalu lintas, berharap semua pihak supaya bersabar.

“Saya menjangkakan keadaan trafik akan menjadi lebih teruk, terutamanya pada sebelah petang pada 1 April, kerana akan ada warga Singapura yang masuk dan rakyat Malaysia pula pulang,” kata Wee.

“Kebetulan ada dua sambutan pada hujung minggu ini – Awal Ramadan dan Qingming. Kedua-dua perayaan ini akan membawa kepada kebanjiran rakyat Malaysia untuk pulang.

“Ini akan memberi impak yang besar terutama pada petang 1 April dan 2 April. Akan ada lalu lintas puncak di jalan-jalan di Johor Bahru,” katanya.


PRU-15: PN Selangor bakal letak Dr Jaya Chandran tanding Klang

Komponen Perikatan Nasional (PN) Klang sepakat memilih seorang doktor perubatan, Dr Jaya Chandran Perumal sebagai calon Parlimen Klang pada Pilihan Raya Umum ke-15 (PRU15) ini.

Perkara itu dinyatakan Yang Dipertua PAS Klang, Khalid Nayan pada majlis pelancaran Jentera Pilihan Raya PN Klang dan sambutan Deepavali di Bilik Gerakan Utama, PN Klang, dekat sini, hari ini.

Menurut beliau, pemilihan Dr Jaya Chandran yang juga Ketua Bersekutu Bersatu Klang dibuat dengan persetujuan kepimpinan kawasan itu melibatkan PAS dan Parti Gerakan kawasan.

“Walaupun belum menerima watikah pelantikan, tetapi nama Dr Jaya Chandran ini telah dihantar ke peringkat PN negeri dan pusat serta mendapat persetujuan daripada pimpinan tertinggi parti.

“Kita melihat beliau antara yang layak untuk dicalonkan bertanding melawan calon penyandang dari Pakatan Harapan (PH) dan Barisan Nasional (BN) pada 19 November ini,” katanya kepada pemberita selepas pelancaran itu, hari ini.

Sementara itu, Dr Jaya Chandaran, 47, ketika ditanya misi dan visi sekiranya dipilih mewakili PN berkata, beliau akan berkhidmat kepada rakyat dan memastikan segala permasalahan yang mencengkam sejak 15 tahun lalu dapat diselesaikan.

Katanya, beliau juga akan membuka klinik di situ untuk memberi rawatan dengan harga minimum dan percuma kepada golongan B40, termasuk kanak-kanak serta golongan belia.

“Saya sebelum ini bertugas di Hospital Tengku Ampuan Rahimah (HTAR), Klang dan berhenti kerana menumpukan tugasan di klinik sendiri.

“Klinik yang saya akan buka di sini tidak lama lagi ini merupakan klinik kelima saya. Saya akan pastikan rakyat Klang akan mendapat rawatan dan menjalani kehidupan yang sihat,” katanya.

Beliau juga berkata, sepanjang Parlimen Klang ditadbir oleh pemimpin DAP dari PH, masih banyak masalah seperti banjir, perparitan dan sosio ekonomi rakyat tidak dijaga dengan baik.

Katanya, beliau akan menamatkan kesengsaraan yang dihadapi rakyat dalam Parlimen Klang sekiranya diberi peluang sebagai wakil rakyat pada PRU kali ini.

“Saya juga akan bawa setiap permasalahan rakyat ke Parlimen untuk mendapat perhatian dan pembelaan,” katanya.


PKR sedia terima UMNO tapi mesti terima DAP juga, kata Shamsul Iskandar

UMNO juga perlu sedia menerima sebarang bentuk kerjasama dengan DAP sekiranya mereka mahu bekerjasama dengan PKR tetapi ia perlu atas prinsip kepelbagaian bangsa, kata Ketua Penerangan PKR, Datuk Seri Shamsul Iskandar Mat Akin.

Shamsul Iskandar menyifatkan jajaran baharu politik yang dicadangkan perlu mengambil kira sokongan yang dimiliki DAP dikalangan pengundi bukan Melayu dan UMNO perlu menerima musuh seterunya itu dengan terbuka tanpa sebarang syarat yang akan menggagalkan kerjasama tersebut.

“Masalahnya sekarang, UMNO itu bersedia atau tidak? Jangan cakap saja bersedia, tetapi ada perkara di sebaliknya.

“Apabila bercakap tentang kepelbagaian bangsa, misalnya DAP mempunyai sokongan yang kuat daripada undi bukan Melayu. Jadi sewajarnya kalau UMNO bersedia untuk mulakan kerjasama, dia faham mengenai perkara itu, kita tak nampak sebarang masalah untuk kedua-dua parti gabungan Pakatan Harapan untuk hidangkan satu menu politik yang kuat dan rakyat boleh pertimbangkan,” katanya dipetik Utusan Malaysia.

Jelasnya, corak kerjasama bersama UMNO tersebut mampu memberi kekuatan kepada gabungan blok pembangkang, Pakatan Harapan dan mereka boleh menjadi pengganti kepada Bersatu yang sebelum ini berada dalam gabungan tersebut sebelum mereka keluar kemudiaannya.

“Ketika PH buat gabungan bersama dengan Bersatu dulu, itu idea yang cuba dipaparkan mengenai kepelbagaian kaum, dan ia stabil, PH boleh jadi kerajaan boleh uruskan negara dan diyakini semua kaum.

“Tetapi apabila Bersatu mengkhianat gabungan itu, maka gabungan yang digagaskan Bersatu tidak boleh bertahan,” ujarnya lagi.

Terdahulu, Presiden UMNO, Datuk Seri Ahmad Zahid Hamidi juga memberi bayangan mengenai pembentukan jajaran atau gabungan politik baharu yang dinamakan Perikatan 3.0 pada Pilihan Raya Umum Ke-15 (PRU-15) nanti.

Beliau juga memberi bayangan bahawa ada usaha ke arah itu yang melibatkan gabungan bersama PKR dan DAP selepas mempertimbangkan kesesuaian dinamik politik negara yang sentiasa berubah atau mengikut perubahan semasa.

Malah, Ketua Wanita UMNO, Datuk Dr. Noraini Ahmad memulakan langkah awal ke arah penyatuan UMNO dengan DAP apabila mengadakan program bersama Ahli Parlimen DAP Bangi, Ong Kian Ming yang menjadi kontroversi baru-baru ini.